qundao/data-zh-poetry huggingface dataset:
晚望
作者：诸宗元
朝代：清
体裁：五言律诗

高城横暮气，烟树晚冥冥。江静沈斜日，天低耿大星。疏枝时堕鸟，暗草忽惊萤。永念荷戈者，哀笳不可听。
晚行湖上记与友人话
作者：诸宗元
朝代：清
体裁：七言律诗

照水镫竿远受风，城隅非月亦溟濛。得诗仍在湖光里，著我何能野艇中。一雨春衣寒又换，万喧歌市夜方空。颇闻今岁新丝贱，谁谢桑蚕作茧功。
晦闻云有诗极写近日荒嬉之状余未得见也雨坐遣懑亦成长句
作者：诸宗元
朝代：清
体裁：七言律诗

相对尊前浩荡思，不输花底醉眠时。清歌岂暇求车子，倦眼何堪问偃师。已信琴声悬羯鼓，偏从巾角论弹棋。中山千日沈沈在，戒饮无端近酒卮。
晦闻既来海上早晚即归粤以长篇贻之乙丑迄今别逾三载中所璅璅或仅我二人能喻也
作者：诸宗元
朝代：清
体裁：古风

北乱吾南归，南归乱遂继。日月何昭昭，不信已三岁。幸守平生诚，忍下别时涕。别诗语珍重，勖我志能励。不客东诸侯，亦再谢书币。疴疢君乃蒙，得苏如换世。社园秋见月，书扇寄新制。圆灵同一天，望望堕荒裔。讥诘塞道涂，笺缯为沈滞。度辽君今来，岂更梦幽蓟。聘姬疑再求，教儿怜不慧。申眉复何言，有女已相婿。惟隘与不恭，久视等夷惠。众中早嫌身，求遁难得筮。袖手非本怀，徇人失至计。纵受投璧讥，慎勿惧旁睨。鸡痈与豕零，斯时孰为帝。学荒困户说，礼失哀野祭。何日从君游，与人言孝弟。
晨起闻雪甚盛
作者：诸宗元
朝代：清
体裁：七言律诗

屋后风篁折冻声，我知急雪到天明。林昏湖净劳宵忆，垆煖裘温记昨晴。多睡恐来僵卧诮，独游期与苦寒争。吾文今作田夫祷，螟螣今年不再生。
暑中以诗状之不加诠次·其一
作者：诸宗元
朝代：清
体裁：古风

邻廧若危厓，其色著深赭。初阳换晚日，吾庐影其下。时疑山中居，兀兀过长夏。惜无千尺瀑，倾泻补檐罅。毛发为洒然，不愧山居者。
暑中以诗状之不加诠次·其三
作者：诸宗元
朝代：清
体裁：古风

楼下置凉榻，儿辈争就眠。一朝暴风雨，徙榻相后先。儿岂有爱憎，时自有变迁。爪觜方纷拿，壹意求安便。我意难语儿，拊枕为茫然。
暑中以诗状之不加诠次·其二
作者：诸宗元
朝代：清
体裁：古风

门前有隙地，杂坐妇与婴。日夕岂待招，攒次若露营。比邻吾渐熟，不问知姓名。人虽产赣粤，语皆辨其声。众意在追凉，久久热自生。
暑中以诗状之不加诠次·其五
作者：诸宗元
朝代：清
体裁：古风

履穿露其踵，古语状人贫。近人性好惰，靸履何纷纶。我国岂贫国，习俗遂移人。毋劳削趾适，直与徒跣亲。何声自巷来，蹑屐效东邻。视此犹胜彼，世变何陈陈。
暑中以诗状之不加诠次·其四
作者：诸宗元
朝代：清
体裁：古风

道旁见车人，街陌事粪除。其来日未明，行者不在衢。市风乐晏起，辚辚闻过车。扰梦或不安，扫地非所须。晨兴吾嗜早，每见多感吁。人我果皆净，酷热还太虚。
暑中将谋徙居姬人复病赋此自遣
作者：诸宗元
朝代：清
体裁：七言律诗

占室何期十笏宽，忧时仅祝一隅安。雨声歇处啼螀喜，海气生时倦鸟寒。渐老敢言家有托，非秋已觉感无端。病姬付与归心法，火宅清凉本大难。
暑夜同炎午三兄登市楼
作者：诸宗元
朝代：清
体裁：七言律诗

栏楯凌空一再登，君犹不仗手中藤。雨馀仍见朦胧月，宵热微憎上下灯。茗坐竟为佣保重，笙歌岂解乱离曾。避人初可忘喧寂，起倚兹楼最上层。
暑夜听琵琶因感昔游且念亡友怆然作
作者：诸宗元
朝代：清
体裁：古风

古乐一变为新声，久无琴瑟琵琶筝。琵琶入唐已乱雅，今亦寂寂弦难鸣。忽雷大小昔曾见，委弃幸未归榛荆。纵张伎舞盛歌拍，谁遮半面檀槽横。暑雨苦溽秋未成，高楼镫火誇初晴。市尘倦踏避曹偶，不意入耳如闻莺。发喉掩抑杂激楚，心苦不乐移吾情。拨搊即使失真意，视此已足娱生平。近听列座悔不远，强欲舍去终未行。声从何来出四弦，一时惘惘无它营。盛娥老嫁断消息，沈侯雅谑旁人惊。阿宗误我哀一语，李翁晚亦言林生。颓鬟不理泪承睫，每为再奏倾杯觥。曩时绿鬓今白发，后有继者名难争。此夕愀然闻此乐，沈林逝矣岁历更。才人不遇世尚惜，旁罗繁猥皆荒伧。钱塘江上棹女迎，有女能弹目苦盲。眼中海曲卅年事，更比钱塘江月明。
暑热
作者：诸宗元
朝代：清
体裁：五言律诗

不眠先鸟起，破晓有蝉声。乐岁今忧旱，骄云尚喜晴。窗明虫闇聚，廊静鼠横行。眷此清凉境，昏昏惜众生。
朱三兄炎午为余致岁暮之资感为一诗
作者：诸宗元
朝代：清
体裁：古风

朱兄志嫉俗，干人不以私。独为岁寒友，取供岁暮资。嗟我耻干人，居贫人不知。舍己时助人，贫亦能自怡。急难恃友生，辄在空橐时。攫金不署券，往往颡有泚。治进乱亦进，久念相勖词。奋身果有济，殖利终不为。君昨与我言，贷者杨翁赀。曩曾通缓急，今故能致之。挹注感相恤，偃蹇负所期。固知平生交，不以责报施。托身在天壤，未尝一日饥。扪腹纵得饱，何能坐而嬉。俭无人索债，有客诵我诗。以俭仍居贫，日月悔不追。
杂书贻拔可
作者：诸宗元
朝代：清
体裁：古风

严车一日通，梦已握君手。纚纚千万语，张眼失唯否。即言在睡中，了不异醒后。世变未足奇，可语在吾口。今来暂相见，别去愿相守。莫谓钩有须，或忆柳生肘。楼居俯海甸，慎莫酌我酒。花枝大合围，黑头看老丑。
杭居被焚归视感赋·其一
作者：诸宗元
朝代：清
体裁：五言律诗

宅已火中尽，吾疑乱后归。花枯仍倚壁，书烬更无衣。堕甑难回顾，焚巢可悟几。重哀同厄者，邻巷过人稀。
杭居被焚归视感赋·其三
作者：诸宗元
朝代：清
体裁：五言律诗

车行疲昼夜，梦呓历川原。何语勉群稚，终期大我门。浮家嗟昔惯，先泽幸今存。再创中兴策，难忘故旧言。
杭居被焚归视感赋·其二
作者：诸宗元
朝代：清
体裁：五言律诗

举家争告语，惊窜得生全。成毁非关我，艰危倍视前。来看有焦土，自念已华颠。历历垣墙在，曾居十二年。
杭居被焚归视感赋·其五
作者：诸宗元
朝代：清
体裁：五言律诗

椽瓦烧无剩，瓶罂掘尚新。挈行残砚在，来问故人亲。藜藿求生计，蓬蒿惜此身。本来无一物，今扫甑中尘。
杭居被焚归视感赋·其四
作者：诸宗元
朝代：清
体裁：五言律诗

焚时吾客外，岁厄早为忧。兀兀生何患，熊熊影尚留。事过犹戒慎，躬责在愆尤。蒙难艰贞语，时哉忍自谋。
检东方朔传上书年二十二与余今同作自咏一首
作者：诸宗元
朝代：清
体裁：七言绝句

亦读人间有用书，中原㼱滑气难除。还同臣朔年如许，自责何能得自书。
检张幼樵涧于诗集
作者：诸宗元
朝代：清
体裁：七言律诗

败讳枋头事岂然，却于诗卷见清言。谪居强喜同和仲，甥馆几闻累茂元。往狱犹留诸将耻，清流今有几人存。陈涛一役哀房琯，士奋功名忍并论。
楼居杂兴·其一
作者：诸宗元
朝代：清
体裁：五言律诗

赁居何待卜，得地即全生。再徙依前宅，一楼开晓晴。眼明书独校，世乱梦多惊。怀抱无端恶，儿童辨市声。
楼居杂兴·其七
作者：诸宗元
朝代：清
体裁：五言律诗

哀郢怀湘事，谁招屈宋魂。术穷终自贼，世狭竟难存。闾巷多宵遁，耰锄竟日喧。脱身来海上，愁对各无言。
楼居杂兴·其三
作者：诸宗元
朝代：清
体裁：五言律诗

召乱先亡礼，驱农半习兵。此忧吾早痛，何日野能耕。转粟空千里，驰书下十城。无粮终自溃，消息本分明。
楼居杂兴·其二
作者：诸宗元
朝代：清
体裁：五言律诗

扰攘冬春际，提携子女来。子愚多废学，女病竟长埋。制泪无他语，思亲有积哀。谁知不祥地，使我久徘徊。
楼居杂兴·其五
作者：诸宗元
朝代：清
体裁：五言律诗

昔盛成衰落，淮游感去年。其时逢麦熟，犹胜苦烽烟。葺屋谋兵后，无蔬进客前。楚州城下水，今阻过江船。
楼居杂兴·其八
作者：诸宗元
朝代：清
体裁：五言律诗

世皆讥毒月，俗尚守吾乡。雄佩儿求艾，虚庭妇炷香。淮游今独念，岁隔事难忘。生聚谋难用，荒区换战场。
楼居杂兴·其六
作者：诸宗元
朝代：清
体裁：五言律诗

吉安生长地，吾叔近重经。书不言衰状，兄犹守祖庭。寄钱供半饱，嗜酒念长醒。避地仍家食，非同聚散萍。
楼居杂兴·其四
作者：诸宗元
朝代：清
体裁：五言律诗

聚书原塞屋，巾笥惜无多。恃此伴哀乐，直如逃涧阿。鸡虫论王霸，蛟鳄狎风波。鸦背斜阳尽，堂堂一日过。
正月二十日同愔仲仁先集烟霞洞梅方盛开遂用东坡是日女王城诗韵约同赋
作者：诸宗元
朝代：清
体裁：七言律诗

迎客孱僧不闭门，烟霞石屋碧连村。来从荒壑寻春事，下视江流有涨痕。柯萼任攀香未减，巾裘待换午能温。去年亭柱题名在，了了同游役梦魂。
正月十五日挈女儿甥辈谒仲姊殡舍
作者：诸宗元
朝代：清
体裁：七言律诗

节日何堪听哭声，殡庐偕谒女随甥。平时笃爱全留此，往疾犹疑倖可生。归葬闻将求故里，烧镫忍更说春城。楚媭应识三闾感，䩌悴行吟久不情。
沈涛园丈招同瘿公秋岳啬翁酒集凤卿畹华亦在座赋谢一篇
作者：诸宗元
朝代：清
体裁：七言律诗

酒尽休言客已慵，月高始觉暑无风。趁閒料量娱今夕，谭往苍凉得二翁。捉扇看求书跁跒，闻歌醉倚唤玲珑。五云四芷何销歇，赖有王梅在座中。
沤尹先生雨中招饮听枫园席间举东坡事以为笑乐归成此篇亦申其例
作者：诸宗元
朝代：清
体裁：七言律诗

好客经旬再举觞，照廊花树粲成行。吴中高会今难两，酒半悲歌意更长。往事古今成俊语，虚堂镫火有雄光。东坡乐府传新刻，我向黄州到武昌。
泊下关傍夕大风雨雹
作者：诸宗元
朝代：清
体裁：七言律诗

晚凉飞雹隔江看，船尾风旗飐怒湍。已信官蝗当渐戢，但忧后土不能乾。捲帷向夕天无暑，破柱惊雷梦可安。绝似五年前过此，钟山沈雾水平栏。
泰淮放舟杂书所感得十八绝句以示同游·其一
作者：诸宗元
朝代：清
体裁：七言绝句

桥北桥南柳色新，晚云将敛见鳞鳞。淮流不照惊鸿影，但照当年纵酒人。
泰淮放舟杂书所感得十八绝句以示同游·其七
作者：诸宗元
朝代：清
体裁：七言绝句

宝华庵里一尊同，骑吏来迎问醉中。散发斜簪工捉笔，故人真有晋贤风。
泰淮放舟杂书所感得十八绝句以示同游·其三
作者：诸宗元
朝代：清
体裁：七言绝句

豪游曾共忆陈俞，眼里楼扉认故居。留得濠堂分一水，同看头白感黄垆。
泰淮放舟杂书所感得十八绝句以示同游·其九
作者：诸宗元
朝代：清
体裁：七言绝句

小字真珠写柱铭，一时已惜累书名。何期老作诸侯客，盾墨犹为列校惊。
泰淮放舟杂书所感得十八绝句以示同游·其二
作者：诸宗元
朝代：清
体裁：七言绝句

大笠疲驴入定林，一时师友诩清吟。晚归淮榭从容语，多是人天未了心。
泰淮放舟杂书所感得十八绝句以示同游·其五
作者：诸宗元
朝代：清
体裁：七言绝句

李生埋骨断知闻，更恸刘君继魏君。歌哭独容称健在，无心文字醉红裙。
泰淮放舟杂书所感得十八绝句以示同游·其八
作者：诸宗元
朝代：清
体裁：七言绝句

铁画楼中老尚书，佳儿名父许相如。可怜缯缴终难免，未许王尼宿露车。
泰淮放舟杂书所感得十八绝句以示同游·其六
作者：诸宗元
朝代：清
体裁：七言绝句

容许清狂阅七年，奇章能识杜樊川。当时曾博双鬟笑，誉我逢人在酒边。
泰淮放舟杂书所感得十八绝句以示同游·其十
作者：诸宗元
朝代：清
体裁：七言绝句

曲槛明镫杂镜台，旧曾扶醉此徘徊。传呼隔岸河厅散，未许轻舆过巷来。
泰淮放舟杂书所感得十八绝句以示同游·其十一
作者：诸宗元
朝代：清
体裁：七言绝句

列炬楼船夜若城，靴刀帕首气纵横。今看早燕初莺里，仍有喑呜叱咤声。
泰淮放舟杂书所感得十八绝句以示同游·其十七
作者：诸宗元
朝代：清
体裁：七言绝句

隔月来游倦可知，晚凉仍是换衣时。前尘未信真如梦，写入青溪本事诗。
泰淮放舟杂书所感得十八绝句以示同游·其十三
作者：诸宗元
朝代：清
体裁：七言绝句

旧时潘薛半飘零，拥髻当筵语忍听。终悔流传有篇什，千金漫许赎娉婷。
泰淮放舟杂书所感得十八绝句以示同游·其十二
作者：诸宗元
朝代：清
体裁：七言绝句

一双笛婢杨公济，海上争传事有无。不屑流连竟归去，心肠木石是狂奴。
泰淮放舟杂书所感得十八绝句以示同游·其十五
作者：诸宗元
朝代：清
体裁：七言绝句

东关一曲尚通潮，旧院难寻武定桥。谁遣笛声工入破，醉怀难遣是今宵。
泰淮放舟杂书所感得十八绝句以示同游·其十八
作者：诸宗元
朝代：清
体裁：七言绝句

未许青溪属蒋家，更无顿老擅琵琶。吾曹但可求清境，不乞南朝岕片茶。
泰淮放舟杂书所感得十八绝句以示同游·其十六
作者：诸宗元
朝代：清
体裁：七言绝句

观河面皱本无端，自忏风花语亦难。行尽秦淮三四里，已无人倚画阑干。
泰淮放舟杂书所感得十八绝句以示同游·其十四
作者：诸宗元
朝代：清
体裁：七言绝句

轻舸沿缘打水围，卷帘争出泥迟归。廿年往事横胸臆，座上谁知白袷衣。
泰淮放舟杂书所感得十八绝句以示同游·其四
作者：诸宗元
朝代：清
体裁：七言绝句

舵楼初见许生平，施叟相称坐可惊。若辈岂知家国事，我曾挥手谢公卿。
海棠花下短歌
作者：诸宗元
朝代：清
体裁：古风

初看有叶今有花，横枝侧蕊何夭斜。蜂声作阵不舍此，春光格是留吾家。酣红炫碧充檐牙，当轩发色成明霞。连朝风雨颇相苦，粲然岂欲捐铅华。未施栏楯为周遮，对酒不可时呼茶。莫教攀折落人手，高邱有女今同嗟。
海藏楼观樱花投太夷
作者：诸宗元
朝代：清
体裁：七言律诗

每岁花时辄诣君，林光楼影涨春云。已看种树三年大，颇类为香百合熏。醉后晴阴难料量，眼中朱碧强区分。能分海气来篱落，歌哭人间可不闻。
涧秋属题校史图久未以应岁晚乃赋寄之·其一
作者：诸宗元
朝代：清
体裁：七言绝句

校史图成万轴空，冀州点勘义无同。人间重视归方本，法乳曾传惜抱翁。
涧秋属题校史图久未以应岁晚乃赋寄之·其二
作者：诸宗元
朝代：清
体裁：七言绝句

揽卷无端成死生，知君涕泪益纵横。徐君今付龙门笔，莫使荆卿见姓名。
淞南吊梦图为陆丹林作
作者：诸宗元
朝代：清
体裁：七言绝句

感旧今为吊梦人，莫教影事等前尘。海天兜率神仙地，但恐双成作后身。
游拙政园感赋
作者：诸宗元
朝代：清
体裁：七言律诗

衡山手植藤犹在，太息山茶花已枯。数易主人怜水竹，还令狂客念江湖。一亭可上石作齿，万蕊飘香梅有须。独惜名园长倒置，竟如扃箧守明珠。
湖上春行各系以诗·其一
作者：诸宗元
朝代：清
体裁：七言绝句

四百五十树东风，寺阁花光薄日烘。何似我园春一树，高枝可敌众株红。
湖上春行各系以诗·其二
作者：诸宗元
朝代：清
体裁：七言绝句

拊槛呼鱼拨剌鸣，堂堂策策本天成。谁教豢养移根性，投饵甘为大小争。
湖上晚行和一浮韵
作者：诸宗元
朝代：清
体裁：七言律诗

下穷水际上林端，山色循湖一道看。市外独行原自晦，城中万瓦复初寒。文身入俗时何补，敛手推抨事却难。谁放光明破沈雾，老夫閒为数镫竿。
湖上杂书·其一
作者：诸宗元
朝代：清
体裁：七言绝句

疏枫炫昼光随日，浅渚安流气作霜。坐笑龙川喜风雨，彘肩斗酒渡钱塘。
湖上杂书·其三
作者：诸宗元
朝代：清
体裁：七言绝句

穿冢刻碑成许事，桓山石室果何如。纷纷埋骨知无地，禅智山光岂恋渠。
湖上杂书·其二
作者：诸宗元
朝代：清
体裁：七言绝句

先生颜貌渐如翁，湖气随云入酒中。直欲不携筇竹杖，便登南北两高峰。
湖上杂述·其一
作者：诸宗元
朝代：清
体裁：七言绝句

波软湖宽棹去迟，南屏斜日落松枝。钱婆留有荒祠在，一剑霜寒正此时。
湖上杂述·其二
作者：诸宗元
朝代：清
体裁：七言绝句

岳墓于祠晚谒回，野萍无数亦花开。黄尘裤褶重湖影，何日看君跃马来。
湖口舟中望石钟山
作者：诸宗元
朝代：清
体裁：七言律诗

挥手匡庐苍翠间，渡江先看石钟山。荒荒云木明吾眼，历历亭台拥此鬟。往岁记曾笳鼓竞，少年我愧鬓丝斑。伏波横海今销歇，击楫他时几往还。
漫兴
作者：诸宗元
朝代：清
体裁：七言绝句

果能赤手缚于菟，始许人间作丈夫。我已安排他日事，中年为侠晚为儒。
炎午拉过西妇海伦巴勃试手相术漫述一首
作者：诸宗元
朝代：清
体裁：古风

西方教论轻鬼神，蕃妇近乃眩相人。投之以钱试其术，出手视掌承几茵。钩辀吐语译可辨，初亦刺促谈生辰。继言寿可七十五，骨相岁率差相均。更言三妇今丧一，五男得与渊明邻。继言致富可殖产，此为一笑忘吾贫。朱翁同问所答异，星印在指官除真。又言平生勇任事，胸次了了窥轮囷。有儿既壮可别处，有妇近健无病呻。四客可来释烦虑，客来期以明岁春。其词将竟复它试，一球交握光𤦎璘。置盂平视它不解，谓中有光相屈伸。休咎一一述先后，下亦可慰无灾屯。自谓其术出印度，岂大圆镜光明轮。姑布子卿久不作，鸢肩火色今纷陈。眼中岂有酒家媪，能识刘季将亡秦。朱翁与我各偃蹇，闭户久矣忘海滨。黄金脱手任早散，白首倾盖期如新。儿曹美劣不足数，但愿人海藏吾身。彭殇一致齐万物，何者弱草何灵椿。有文在手古所诵，未可执此相逡巡。其说果验亦细事，奋腕不乐随风尘。异哉杨君昨相遇，扪骨望气如引申。归为赋诗纪名氏，氏曰巴勃名海伦。
王庵杂诗·其一
作者：诸宗元
朝代：清
体裁：五言律诗

半道江经过，独寻西马塍。村收湖外雨，坐倚佛前镫。蓑笠行将惯，泥涂辱未能。任担禅版去，粥饭即为僧。
王庵杂诗·其七
作者：诸宗元
朝代：清
体裁：五言律诗

早办青山卧，今为白发人。田居犹苦逸，壁立未全贫。元亮知农事，林宗戴角巾。任教入图画，还恐损天真。
王庵杂诗·其三
作者：诸宗元
朝代：清
体裁：五言律诗

朝朝礼名塔，林壑见西南。不信阅多劫，犹能剩此庵。云门为眷属，良士是奇男。远矣乾嘉事，今供野老谈。
王庵杂诗·其二
作者：诸宗元
朝代：清
体裁：五言律诗

园荒先辟径，廊尽始登堂。我自忘喧寂，客休论短长。麦风占础润，林日射门黄。晴雨关何事，溪山是此乡。
王庵杂诗·其五
作者：诸宗元
朝代：清
体裁：五言律诗

移屋成新构，支墙有故碑。应知彭尺木，曾记放生池。驯鹊分厨饭，游鱼避钓丝。眼前观物意，幻住复何辞。
王庵杂诗·其八
作者：诸宗元
朝代：清
体裁：五言律诗

午出归曛黑，车行亦告劳。时来惊里巷，好事及儿曹。得雨花都活，编篱笋渐高。旁人莫相恤，仲蔚乐蓬蒿。
王庵杂诗·其六
作者：诸宗元
朝代：清
体裁：五言律诗

近地多墟墓，谁持麦饭来。礼衰虚设祭，缘尽本无哀。穿冢邻将卜，铭幽石可开。分明数行树，待我手亲栽。
王庵杂诗·其四
作者：诸宗元
朝代：清
体裁：五言律诗

易长不速朽，平生种树心。已迟春后计，还向雨中寻。可辨非膏壤，惟期有绿阴。胼胝竟何补，使我为沈吟。
王庵种花树诗·其一
作者：诸宗元
朝代：清
体裁：古风

梧桐非异质，材乃中作琴。不如全其天，斧斤莫相寻。留此径丈枝，自有太古音。占土本不多，十载期成林。
王庵种花树诗·其七
作者：诸宗元
朝代：清
体裁：古风

吾无隐乎尔，一语遂通禅。儒门有公案，谁似涪翁贤。垂垂风露中，秋气来无边。佛香日在几，与汝为因缘。
王庵种花树诗·其三
作者：诸宗元
朝代：清
体裁：古风

七年看海棠，城中皆逊我。新丛今远致，明岁开万朵。温公营独乐，园扉不教锁。慇勤告游者，攀折莫为祸。
王庵种花树诗·其九
作者：诸宗元
朝代：清
体裁：古风

庭榴岁不实，花开几至冬。其叶复冬绿，偃仰如园松。移根费灌溉，不求旦夕供。高秋见烂熳，辅以木芙蓉。
王庵种花树诗·其二
作者：诸宗元
朝代：清
体裁：古风

庵垣筑新就，垣旁植以槐。其阴下覆屋，当暑无炎埃。但恨道旁人，不得随徘徊。荫暍负本心，此槐诚惜哉。
王庵种花树诗·其五
作者：诸宗元
朝代：清
体裁：古风

吴中昔赁宅，花光照屋椽。江船为赋诗，魂隔听雨眠。漂摇尚倔彊，慨咏复海边。日月何峥嵘，眷兹十四年。
王庵种花树诗·其八
作者：诸宗元
朝代：清
体裁：古风

故屋久易主，故根在南昌。先君曾叹息，繁花照虚廊。涉想时来前，红紫相扶将。遮眼与落手，魂梦终难忘。
王庵种花树诗·其六
作者：诸宗元
朝代：清
体裁：古风

其叶拟冬青，岁寒能不凋。方春盛跗萼，白者如琼瑶。伟哉霜雪姿，不作茗荈娇。谁书绿庄严，请以榜吾寮。
王庵种花树诗·其十
作者：诸宗元
朝代：清
体裁：古风

芙蓉性喜水，种日复雨中。方塘步四周，期汝为秋容。园人昨语我，伴者惟霜枫。年来已止酒，醉颊难为红。
王庵种花树诗·其十一
作者：诸宗元
朝代：清
体裁：古风

篱隙不种花，植此有苦心。三年数柯叶，应作十亩阴。春来摘新芽，味可充釜鬵。薰莸慎自择，功罪惟汝任。
王庵种花树诗·其十二
作者：诸宗元
朝代：清
体裁：古风

托命依墙篱，花开难见午。幸汝得佳名，使识田舍苦。昨栽疑不活，蔓发已可数。秋晓待来看，明媚此环堵。
王庵种花树诗·其四
作者：诸宗元
朝代：清
体裁：古风

南山多此花，春发如屏风。时疑五色云，幻入晴岚中。二株何娟娟，定逐啼禽红。春禽啼不息，花傥能相同。
甲寅岁除前一日集法源寺为陈后山先生设斋供先生殁于宋建中靖国元年即是日也既归赋诗纪之
作者：诸宗元
朝代：清
体裁：古风

法源古兰若，盛集惟花时。行厨沸酒炙，下及屠沽儿。今来岁残腊，竹冻无新枝。邈焉千载怀，酹酒将为谁。欲呼古今人，一一皆诏之。吾曹何好事，独为无已悲。生死本乘化，时日无可疑。岂如绵山火，寒食哀之推。座中有何言，群客称其诗。精灵亘天地，餔糟与歠醨。如身触暑寒，造化不敢私。酒罢各散去，吾悲复谁知。
畏暑辄书一篇时左趾方病湿
作者：诸宗元
朝代：清
体裁：古风

园葵迟开久不花，庭梧已满旁生芽。今年太白说昼见，何怪寒燠皆为差。五月井溢生泥沙，兼旬雨脚纷如麻。连朝骤热解巾袜，疮疻被跗穷搔爬。视若癣疥本无患，所愁嗜鳆甘其痂。古人岁厄歌龙蛇，后来月蚀唫虾蟆。平生观物自了了，有儿对笑相哑哑。愿儿莫更如阿耶，近耽野性时居家。自晨及暝不踰阈，一任夸父追日车。
病中忆范丈无错昔年所见语者为诗纪之并效其体
作者：诸宗元
朝代：清
体裁：古风

昔闻范翁言，病卧憎群儿。挥斥不忍去，复逐群儿嬉。其病亦霍然，此理不可推。余时方壮健，过耳忘若遗。撄疾今伏枕，妇稚时相随。大儿颇解事，户扃不内窥。小儿素跳踉，屏息若有思。婉娈二女子，侍我日就医。登车辄敷茵，闻呻屡颦眉。次女本多病，新岁强自支。视我日就瘥，家人始嘻嘻。骨肉晚益亲，乐苦心共知。病中我善恚，念此为解颐。涉想及范翁，其语通天倪。九原不可作，太息诗成时。
病中杂书·其一
作者：诸宗元
朝代：清
体裁：七言绝句

积冻知教雨酿成，春初意尚在寒城。乞医却使传新语，饱听宵来折竹声。
病中杂书·其七
作者：诸宗元
朝代：清
体裁：七言绝句

瞠视家人悔此行，下车幸见婿来迎。儿曹一例分佳橘，仍笑儿曹有怨声。
病中杂书·其七十
作者：诸宗元
朝代：清
体裁：七言绝句

一雨群儿出户难，閒庭顿作广场看。笑啼杂作随檐溜，却似舟行上下滩。
病中杂书·其七十一
作者：诸宗元
朝代：清
体裁：七言绝句

纷然何物更关渠，坐厌胡床出厌车。除却金陵留十日，竟教两月作楼居。
病中杂书·其七十二
作者：诸宗元
朝代：清
体裁：七言绝句

压眼何愁有脑脂，剩容匡坐自哦诗。写刊我尚期它日，无病休忘病起时。
病中杂书·其三
作者：诸宗元
朝代：清
体裁：七言绝句

当年槃辟笑汤翁，托疾佯言体有风。不信孱躯真视此，杖行犹赖夹持中。
病中杂书·其三十
作者：诸宗元
朝代：清
体裁：七言绝句

上车犹恐回中道，行乐还思卧浃旬。多谢家人莫忘却，此归真似未归人。
病中杂书·其三十一
作者：诸宗元
朝代：清
体裁：七言绝句

宝盖山腰一隧通，近闻堕石震群矇。病中经过生馀悸，万事于今半凿空。
病中杂书·其三十七
作者：诸宗元
朝代：清
体裁：七言绝句

灵谷人争看牡丹，早春先到见苔寒。八功德水难重问，二研携归伴写官。
病中杂书·其三十三
作者：诸宗元
朝代：清
体裁：七言绝句

一病能令一药除，知能病起恃方书。何如薄海忘呻楚，远溯方书未著初。
病中杂书·其三十九
作者：诸宗元
朝代：清
体裁：七言绝句

台城未见柳条新，记昔来游已隔春。笑倩夏郎留聚影，此行恰得四三人。
病中杂书·其三十二
作者：诸宗元
朝代：清
体裁：七言绝句

朱翁许我伴轻装，再作吴游岂可忘。独笑须髯同似戟，累教试服妇人方。
病中杂书·其三十五
作者：诸宗元
朝代：清
体裁：七言绝句

欲去耽为竟日游，得春晴即视高秋。六朝五季吾何忆，尤耻江东有仲谋。
病中杂书·其三十八
作者：诸宗元
朝代：清
体裁：七言绝句

山西椎鲁本无文，有客殚勤守旧闻。同感革除寻血石，独言朱晕起山纹。
病中杂书·其三十六
作者：诸宗元
朝代：清
体裁：七言绝句

昌平陵树亦迷离，坏土人间有异词。同是英雄守门户，孙家旁葬紫髯儿。
病中杂书·其三十四
作者：诸宗元
朝代：清
体裁：七言绝句

无雨风中吊墓门，凤阳往牒远能言。唐朝诸李曾无赖，自署玄元几世孙。
病中杂书·其九
作者：诸宗元
朝代：清
体裁：七言绝句

大女携孙走柳州，大儿废学动经秋。去年往事填胸在，今夜元宵感白头。
病中杂书·其二
作者：诸宗元
朝代：清
体裁：七言绝句

体中不适果何如，耐可文成倩子书。下笔犹能若风雨，汝曹迟速似翁无。
病中杂书·其二十
作者：诸宗元
朝代：清
体裁：七言绝句

靥辅无端益痘痂，抱持娇女令呼爷。梦中狂笑何如此，丑妇无惭在我家。
病中杂书·其二十一
作者：诸宗元
朝代：清
体裁：七言绝句

阿章居校月能归，驎亦书来念所依。佣媪有儿时在侧，先生翻愧问朝饥。
病中杂书·其二十七
作者：诸宗元
朝代：清
体裁：七言绝句

江国书来屡问归，不知卧病鐍楼扉。阿爷强坐亲书答，有梦宵来一并飞。
病中杂书·其二十三
作者：诸宗元
朝代：清
体裁：七言绝句

寒雪当时忆故人，诗成自喜共愁呻。旧诗焚尽新篇富，终信吾家未尽贫。
病中杂书·其二十九
作者：诸宗元
朝代：清
体裁：七言绝句

嗜味时教负客筵，重知张喙自天然。流亡不敢言关汴，准备长饥已隔年。
病中杂书·其二十二
作者：诸宗元
朝代：清
体裁：七言绝句

日进盘餐喜蔬笋，几疑身已到湖山。西塍荒尽园畦地，尚办青鞋日往还。
病中杂书·其二十五
作者：诸宗元
朝代：清
体裁：七言绝句

诗人曾赋例无儿，四十生男已恨迟。今感桐棺阙临问，流传昔哭迈儿诗。
病中杂书·其二十八
作者：诸宗元
朝代：清
体裁：七言绝句

破晓儿啼我亦醒，此时光景本常经。道园豪语吾尝诵，身似初孩作柱铭。
病中杂书·其二十六
作者：诸宗元
朝代：清
体裁：七言绝句

女雏第四岁将周，兵定回杭病不瘳。我苦乱离今尚病，何怜弱骨葬杭州。
病中杂书·其二十四
作者：诸宗元
朝代：清
体裁：七言绝句

往感秋冬日在胸，不因岁过为朦胧。立春后夜难坚卧，致疾原知在睡中。
病中杂书·其五
作者：诸宗元
朝代：清
体裁：七言绝句

断巷新看广陌通，高楼镫火闹春红。到家视作寻常日，太息家人废旧风。
病中杂书·其五十
作者：诸宗元
朝代：清
体裁：七言绝句

书船归后赠兹编，曾感孙侯重昔贤。记取中州文献在，七经楼集后应传。
病中杂书·其五十一
作者：诸宗元
朝代：清
体裁：七言绝句

二汪得遇失王黄，远陟疲教眩目光。园径经行问淮水，故人重见两欧阳。
病中杂书·其五十七
作者：诸宗元
朝代：清
体裁：七言绝句

塔山已过全无色，饱饮真怜负惠泉。却忆雨中联骑日，故人催上蒋家船。
病中杂书·其五十三
作者：诸宗元
朝代：清
体裁：七言绝句

闭置车帷本等閒，缘江到眼是青山。吾能默坐忘群动，京口横林感二鬟。
病中杂书·其五十九
作者：诸宗元
朝代：清
体裁：七言绝句

下车拥翼赖朱翁，掉臂迟行广众中。门巷到家难自辨，群惊一病到双瞳。
病中杂书·其五十二
作者：诸宗元
朝代：清
体裁：七言绝句

破晓开门听鹊鸦，朱翁促起共还家。一车待发同儿女，初日方生万道霞。
病中杂书·其五十五
作者：诸宗元
朝代：清
体裁：七言绝句

并坐何从识笑颦，我难平视等无人。镜台额粉匆匆事，应笑衰颜赪作春。
病中杂书·其五十八
作者：诸宗元
朝代：清
体裁：七言绝句

停轨无端阻去程，苍然落日向西平。投巾鬨语求家给，此是江乡志愿兵。
病中杂书·其五十六
作者：诸宗元
朝代：清
体裁：七言绝句

南部甘陵我少年，汝曹顶发尚鬈然。尽教车吏横干涉，忍笑今为让坐筵。
病中杂书·其五十四
作者：诸宗元
朝代：清
体裁：七言绝句

郭生相送难为别，说与朱翁可破颜。去岁江船扶掖我，天寒曾送老夫还。
病中杂书·其八
作者：诸宗元
朝代：清
体裁：七言绝句

镫照邻楼语夜阑，谁哀蹩躄累心肝。平生有病如无病，今日安心亦大难。
病中杂书·其六
作者：诸宗元
朝代：清
体裁：七言绝句

游旧先期待我来，迟教宵半我方回。朱王隔巷康邻宅，为道生还亦壮哉。
病中杂书·其六十
作者：诸宗元
朝代：清
体裁：七言绝句

来去春郊趁暖风，绯桃时见野篱中。此行常润趋吴郡，却少秾青间浅红。
病中杂书·其六十一
作者：诸宗元
朝代：清
体裁：七言绝句

青盲几作杜子夏，一跌犹惊石曼卿。记取明曹播佳话，朱诸同是两儒生。
病中杂书·其六十七
作者：诸宗元
朝代：清
体裁：七言绝句

坐卧惟宜著小楼，群儿来亦厌啁啾。一窗晴日曈昽在，渐暖先思典敝裘。
病中杂书·其六十三
作者：诸宗元
朝代：清
体裁：七言绝句

病眸自笑作书迟，甥尚追言昨病时。母骨得归衰父健，我将慰汝更何词。
病中杂书·其六十九
作者：诸宗元
朝代：清
体裁：七言绝句

寻行数墨老无闻，绛灌于今本不文。惭记少年飞动意，自称大小眼将军。
病中杂书·其六十二
作者：诸宗元
朝代：清
体裁：七言绝句

姊殡移归能往祭，应怜半体未同枯。剡溪一棹全家去，忍泪何堪过故庐。
病中杂书·其六十五
作者：诸宗元
朝代：清
体裁：七言绝句

缚裤甘为盾笔书，江南犹欲著孱儒。与人家国今非幸，为政难言海大鱼。
病中杂书·其六十八
作者：诸宗元
朝代：清
体裁：七言绝句

察见渊鱼本不祥，近何属目感昏茫。果然瓶拂求初地，尊者先当礼瞎堂。
病中杂书·其六十六
作者：诸宗元
朝代：清
体裁：七言绝句

我家传物有空青，张目何烦辨醉醒。抛却道书忘夙慧，平生惜未守黄庭。
病中杂书·其六十四
作者：诸宗元
朝代：清
体裁：七言绝句

邻墙花树去年诗，遮眼无书静更宜。多谢朱翁犹郑重，劝刊病起一囊诗。
病中杂书·其十
作者：诸宗元
朝代：清
体裁：七言绝句

何物肝脾竟病人，先生久欲断贪嗔。一楼下视邻家瓦，坐阅江南一月春。
病中杂书·其十一
作者：诸宗元
朝代：清
体裁：七言绝句

不论雷雨还风日，纳坐天光据榻看。终笑南中太妍煖，晋阳甲起尚春寒。
病中杂书·其十七
作者：诸宗元
朝代：清
体裁：七言绝句

肝胆槎枒久不平，草间求活尚治生。箧书荡烬如秦火，快意当年拥百城。
病中杂书·其十三
作者：诸宗元
朝代：清
体裁：七言绝句

彊起曾能上下楼，误令针折血纷流。裹创壹意供高卧，床箦翻教七日留。
病中杂书·其十九
作者：诸宗元
朝代：清
体裁：七言绝句

春来两度即闻雷，梦醒曾疑雨亦来。究竟天公成底事，万花取次照人开。
病中杂书·其十二
作者：诸宗元
朝代：清
体裁：七言绝句

邻巷争传饮弹人，故教魂泪感前尘。旁观任说陈其美，我意尤哀宋教仁。
病中杂书·其十五
作者：诸宗元
朝代：清
体裁：七言绝句

故人日出复时过，见说兵尘已奋戈。病榭何堪闻战事，江南金币已无多。
病中杂书·其十八
作者：诸宗元
朝代：清
体裁：七言绝句

谀寿文犹可换钱，家人失笑在当前。不教更入刘叉手，低首昌黎我愧贤。
病中杂书·其十六
作者：诸宗元
朝代：清
体裁：七言绝句

去住原如不系舟，独怜妇稚苦羁留。无端忽忆林翁语，飞絮飞花入石头。
病中杂书·其十四
作者：诸宗元
朝代：清
体裁：七言绝句

卌四年前旧检书，忽容遮眼共徐徐。饾饤强及高齐事，一笑真同獭祭鱼。
病中杂书·其四
作者：诸宗元
朝代：清
体裁：七言绝句

十一时行九百里，奔轮尚怨到家迟。下车堕轨几身殉，利害相悬在一丝。
病中杂书·其四十
作者：诸宗元
朝代：清
体裁：七言绝句

张孔成灰辱井留，临春结绮亦千秋。尚矜脚力攀重磴，不羡旁人踞上头。
病中杂书·其四十一
作者：诸宗元
朝代：清
体裁：七言绝句

湖上春寒二月同，疏梅不见发新丛。果然世界能收拾，尽纳须弥芥子中。
病中杂书·其四十七
作者：诸宗元
朝代：清
体裁：七言绝句

四年前检云中集，颇喜咸同有此才。镫下眼明重见此，一时真觉病怀开。
病中杂书·其四十三
作者：诸宗元
朝代：清
体裁：七言绝句

清凉重到正斜阳，湖涨能分树外光。扫叶一楼题壁满，来时屡念故人狂。
病中杂书·其四十九
作者：诸宗元
朝代：清
体裁：七言绝句

说诗久欲逃文字，论韵犹期定纽声。十卷花薰分旧刻，一时伴我语纵横。
病中杂书·其四十二
作者：诸宗元
朝代：清
体裁：七言绝句

试马春风兴好奇，病骸亦觉状支离。单衣不敌重裘暖，笼袖犹言六月宜。
病中杂书·其四十五
作者：诸宗元
朝代：清
体裁：七言绝句

药炉经月不离身，几似襄阳效半人。连日犹能共登陟，吾诗下笔亦通神。
病中杂书·其四十八
作者：诸宗元
朝代：清
体裁：七言绝句

同校唐书每夜深，刘书惜未箧中寻。此来挟取鸿编去，文史非关一代心。
病中杂书·其四十六
作者：诸宗元
朝代：清
体裁：七言绝句

父书能读儿称慧，家计虽廉径未荒。太息论斤成捆卖，市佣夸说此家藏。
病中杂书·其四十四
作者：诸宗元
朝代：清
体裁：七言绝句

儿如奔犊喜登山，侍杖犹能伴我閒。归视柳君求短册，朱翁应喜不空还。
病中杂书所感·其一
作者：诸宗元
朝代：清
体裁：古风

一国皆不知，独知吾其危。此语出箕子，世乃称明夷。殷亡周复兴，易置如奕棋。家国若强预，颂者谓帝师。我知箕子志，洪范皆支词。
病中杂书所感·其二
作者：诸宗元
朝代：清
体裁：古风

不雨已惮出，冲雨驱短辕。疲马恋箕豆，鞭策多瘢痕。非此不能御，驺卒日有言。衔勒久未除，皮骨今空存。障泥莫自惜，人与马何恩。
癸丑春题太夷海藏楼图·其一
作者：诸宗元
朝代：清
体裁：五言律诗

收拾堂堂意，斯楼筑海滨。插天环堵宅，绝代闭门人。种树春多异，无山境自新。读经资暇日，惜我不为邻。
癸丑春题太夷海藏楼图·其二
作者：诸宗元
朝代：清
体裁：五言律诗

秋晚贤良寺，相从慷慨言。救亡终一策，奋舌有群喧。惟我能相喻，嗟今不足论。四年腾踏过，揽卷梦飞翻。
私淑魏先生龚先生之学自题所居曰默定书堂为此道意
作者：诸宗元
朝代：清
体裁：七言律诗

龚魏文章数弟兄，曾侯王叟旧相称。抗心志在从人后，邀客书成榜我楹。百岁未过多变骇，一言可蔽本纵横。人间纸墨难求得，谁与狂生诉不平。
秋日杂兴
作者：诸宗元
朝代：清
体裁：七言绝句

昨雨今晴不可知，昨晴今雨复何思。闭门晴雨无关我，但记移花抱瓮时。
积雨楼居戏示钵文特璋
作者：诸宗元
朝代：清
体裁：古风

雨声雨声挟以风，一楼坐卧如舟中。直疑江海走巨舶，邻有机轴何隆隆。牵船岸上古所喜，今我不乐诚颛蒙。冲泥陷淖者谁子，踞楼俯视誇三翁。狭扉起鐍避急溜，纵谈大笑惟乖龙。龙方行雨愤相怼，亦翻奔瀑倾长空。家人所苦在蚊蚤，中夜数起为忧恫。昼潜宵嘬蜰更黠，不如飞跃容此虫。沈霖蕴湿始致此，驱搏可恃惟人功。明朝雨止日不出，枕簟安梦宜朦胧。骄阳果使灼大地，更恐喘汗相忡忡。年来袖手罢篙楫，虚舟一任随西东。此时风雨听横集，却胜软语依吴篷。平生苦乐分若此，我与二子今相逢。
移居吴下感赋
作者：诸宗元
朝代：清
体裁：七言律诗

已忘门外即天涯，僦舍初安静不哗。太息赁舂今失妇，岂徒家具少于车。越风渐近当怀土，吴俗能知可戒奢。儿髻妪裙我书卷，村夫子欲画移家。
窃愤
作者：诸宗元
朝代：清
体裁：七言律诗

亦许天光一亩开，星球九万里雄哉。不知有汉桃花老，旁若无人燕子来。窃愤无端供涕泪，远情何事苦喧豗。松阴幽室求文稿，猛士终题廿一回。
立春日挈儿看梅灵峰寺
作者：诸宗元
朝代：清
体裁：七言律诗

便持寒腊作芳辰，湖崦巾车转陌尘。家食得閒翻厌寂，寺梅来看恰先春。儿如奔犊争翁健，坞入青芝觉径新。岂独南枝问消息，填胸生意为轮囷。
立春日挈儿辈看梅灵峰寺
作者：诸宗元
朝代：清
体裁：七言律诗

便持寒腊作芳晨，湖崦巾车碾陌尘。家食得閒休厌寂，寺梅来看恰先春。儿如黄犊争翁健，坞入青芝觉径新。岂独南枝问消息，填胸生意为轮囷。
立秋登市楼所谓乐园者赋呈炎午
作者：诸宗元
朝代：清
体裁：七言律诗

层构盘旋久不休，二翁犹作少年游。楼台天半疑无暑，风露宵来正立秋。久惜衢廛非我有，况惊河汉向西流。行窝相许求安乐，暍死应怜海外洲。
答刘三见怀
作者：诸宗元
朝代：清
体裁：七言律诗

落落吾将审所归，悠悠君与俗相违。键关高卧非沈隐，置驿来诗亦累欷。小饮尚思秋禊乐，狂歌不畏世人讥。阿蛮醉倒当年语，好事流传涕欲挥。
答吷庵并示拔可
作者：诸宗元
朝代：清
体裁：古风

平生寡结纳，所交非常人。日有夏与李，为我平生亲。三年海上居，远俗羞为邻。高蹈匪本怀，探手谢杂宾。近役从检校，惟李同宵辰。遂惜夏生远，汗漫忘青春。团扇不相窥，君言别浃旬。车轮可日数，自辨甘劳薪。群暌苦相忆，诗来无辞频。和诗久不属，太息丧吾真。
答吷庵戏调再次前韵
作者：诸宗元
朝代：清
体裁：七言律诗

环溪廊屋早生凉，竹粉苔衣不断香。小住当为开口笑，故人争累和诗忙。宵中酣寐吾何适，佳处茅庵古可方。独惜高眠失清景，江声推月破昏茫。
简一浮叠韵
作者：诸宗元
朝代：清
体裁：五言律诗

江近欲无岸，雾深终得晴。兵尘今日语，炮石昨宵声。鱼烂谁相恤，鸥閒了不惊。黄巾傥知避，我独念康成。
简介庵
作者：诸宗元
朝代：清
体裁：古风

同官如所亲，好儒或多缓。才劣身则劳，意广力不满。贤者不忍弃，往往缝我短。回头已隔世，袖手入孤馆。看花晓觉寒，及物春不暖。沈冥谁者豪，千载魂自断。
纪别
作者：诸宗元
朝代：清
体裁：七言律诗

镜槛何缘贮泪光，背冬涉夏去堂堂。欲忘哀乐谈何易，苦计宵晨别更长。平子未遗青玉案，卢家谁筑郁金堂。镫前万语终何意，可作人间却病方。
纪十年前沤尹先生戏赠句
作者：诸宗元
朝代：清
体裁：七言绝句

可怜绝代诸真长，赢得江湖七字诗。此语旁人难卒听，红灯呼酒看花时。
缶翁喜余至海上以诗见赠依韵
作者：诸宗元
朝代：清
体裁：七言律诗

卧憎髀病方春始，来问楼居复腊初。视昔交情若醇醴，感翁文字为爬梳。皈心白业犹耽酒，挥手黄金傥荷锄。尚可姓名相尔汝，胜它李志与曹蜍。
缶老斋中悬自写菊花幛子二奇横之气直可为花写照欲取而谊有不可欲置而吾又不能忘怀因为此诗以投缶老如能举一为赠则吾诗不虚作矣
作者：诸宗元
朝代：清
体裁：古风

荒斋苦无菊，秋色去大半。凌晨登君庭，菊也何灿烂。异哉霜下杰，不信出君腕。何假瓶与盎，何待种与灌。突兀千万华，照眼列枝干。落笔无丑姿，观者駴且汗。信难凡卉同，足为吾见罕。西风在篱落，撷之不敢玩。有如拜家姬，虽美岂容赞。狂思劳点染，倦恐累閒散。知难千绢酬，敢托一诗换。眷言癖斯堂，无以答客难。
自京师南归达汉口
作者：诸宗元
朝代：清
体裁：七言律诗

二千四百十六里，涂轨无惊竟得前。空橐粗能作归计，横戈幸不扰宵眠。家人相念犹天末，候吏何劳问道边。卧诵旧诗还蹶起，危行一往赖天全。
舟出吴淞
作者：诸宗元
朝代：清
体裁：五言律诗

一年三命楫，行役亦寻常。帆影夺空白，江流受日黄。澄清非可俟，诙诡意难忘。列屿沈兵气，吾忧接混茫。
芝罘舟中赠澄一
作者：诸宗元
朝代：清
体裁：七言律诗

船廊握手语匆匆，鲁酒难令客颊红。一别秋随人在远，此行天使海无风。浪波坐付沄沄叹，踪迹翻怜处处同。归后苍茫有何意，尽拈书卷问墙东。
茶具垢敝家人请易以新者戏以诗止之用多字韵
作者：诸宗元
朝代：清
体裁：七言律诗

从我三年积垢多，竹垆烹汲费清波。提携曾共驱驰日，弃置难为决绝歌。味水但忘年力减，论材莫问客能何。高曾俎豆杯棬在，笑看人前辇载过。
莲士来既作湖游复归集吾家杂写示之·其一
作者：诸宗元
朝代：清
体裁：七言绝句

未领山云湖望宽，午暄刬地换朝寒。赵家园子垂垂树，犹守秾枝待我看。
莲士来既作湖游复归集吾家杂写示之·其三
作者：诸宗元
朝代：清
体裁：七言绝句

家有海棠红压枝，先生难遣是花时。闭门小病前三日，晴雨相忘若底痴。
莲士来既作湖游复归集吾家杂写示之·其二
作者：诸宗元
朝代：清
体裁：七言绝句

车行无意入云林，岩翠沈沈入画深。雁过长空影留水，天衣禅语本关心。
莲士来既作湖游复归集吾家杂写示之·其四
作者：诸宗元
朝代：清
体裁：七言绝句

海内晨星念故人，逃禅不信竟沈沦。近闻点茗烦雏婢，却把花枝拟病身。
视旭东
作者：诸宗元
朝代：清
体裁：七言律诗

泰亭山色复当前，杂以山花是杜鹃。溪路涨通明岸柳，陌风晴暖散车烟。君知归客应相念，老厌兵尘岂自贤。尚幸两家春事盛，蜂喧蝶闹任纷然。
视殡
作者：诸宗元
朝代：清
体裁：七言律诗

荒殡远寻来视汝，斜阳已落尚亲人。阖棺遂鐍三年泪，了劫终留一聚尘。自诡姓名原可叹，即言生死复何因。分明前病成今谶，不到江亭亦怆神。
觚庵既殁之五月昨忽入梦追挽二诗·其一
作者：诸宗元
朝代：清
体裁：七言律诗

壮推健者晚萧然，绝类龙川及樊川。馀事能诗无近习，积忧遂病损宵眠。曾官陇外为时重，剩有荒亭可画传。合眼廿年歌笑地，忍教留语阅桑田。
觚庵既殁之五月昨忽入梦追挽二诗·其二
作者：诸宗元
朝代：清
体裁：七言律诗

君隐湖堂我亦归，但惊今瘦逊前肥。巷居自僻劳经过，妹服初持感累欷。槃食渐耽霜后菜，寺游回扣雨中扉。如何入梦忘生死，为道年来不解饥。
觚庵既殁之五月昨忽入梦追挽二诗宗孟既及于难余以联挽之词曰论事非有可为君归地下应横涕杀身诚所不幸我愧兵间再脱身后四年浚南与余相遇于金陵出其哀宗孟诗三篇见示为词颇痛遂追挽亦成二篇·其一
作者：诸宗元
朝代：清
体裁：七言律诗

曾怪丰髯易短髭，同哀时会孰为之。单车出塞终何济，双栝题门后可悲。漫信将军能好客，更无弟子为舆尸。廿年前与论官制，叱咤旁惊奋臂时。
读史未竟闻客语有述
作者：诸宗元
朝代：清
体裁：七言律诗

上巳元宵集一时，独传消息累人疑。使兵环守原无罪，举座相惊祸可知。浣日真容就汤沐，流言或见即诛夷。班书久为分人表，晁错类如萧望之。
读秋岳见示诗卷写上一篇
作者：诸宗元
朝代：清
体裁：古风

君诗独好洁，机杼能自新。亦若居京师，不受京师尘。湖游今过我，同此浩荡春。甲乙一卷诗，相示尤殷勤。掊击无可言，胸臆为崚峋。此岂文字间，往往埋天真。丧乱嗟今时，有语皆愁呻。江山可助君，快意今为陈。纷纷饰词貌，何如岸角巾。
赁居与恕斋故居及太夷海藏楼为近·其一
作者：诸宗元
朝代：清
体裁：五言律诗

恕斋无旧榜，园树换楼扉。更念海藏叟，未从津上归。赁居今独近，论世早全非。夹道看榆柳，应教大十围。
赁居与恕斋故居及太夷海藏楼为近·其二
作者：诸宗元
朝代：清
体裁：五言律诗

沪西何托迹，锋镝复横天。未晓憎邻鬨，将眠见爨烟。津梁诚倦矣，环堵任萧然。有客劳相慰，移家策万全。
赋答众异
作者：诸宗元
朝代：清
体裁：七言律诗

故人诗札到江埼，慰我犹言不出宜。身健耻言贫是病，机忘时笑退成诗。鸱夷生计千金少，龙汉光阴历劫知。袖却量江手无用，吾曹等是一絇丝。
赋谢季平三兄赠蚕豆
作者：诸宗元
朝代：清
体裁：七言律诗

僦舍新移静若村，故人傍夕走呼门。芳甘入馔逢蚕讯，烂漫堆盘挟酒痕。再摘世方忧抱蔓，相煎人不恤同根。敢持愤语酬佳贶，恕醉田家老瓦盆。
赠伯夔
作者：诸宗元
朝代：清
体裁：古风

君家数兄弟，识君惟独后。吾友张与汤，誉君不去口。念同列台试，四海孰谁某。其名曰同年，实逊文字友。奉亲海上居，头白君有母。朝籍虽一通，陔养乐长守。君益肆于学，近师散原叟。文字如其人，简重复婉厚。诵君有轶事，举措诚不苟。甬人昔发难，争地奋击棓。异族求戈君，狱急难出走。君闇遗以金，使得脱械杻。我曾理此狱，其事知八九。秘牍曾亲焚，于君为不负。捉笔今书之，君当颔其首。今年君五十，期我醉以酒。未醉先成诗，知能异它手。觥觥诵先泽，为泽定远久。相期葆黄发，君更为我寿。
赠刘季平
作者：诸宗元
朝代：清
体裁：七言律诗

海上飘镫失岁年，但惊天转地回旋。忘忧未敢从人说，握手相看识汝贤。论谊直宜诗作券，当筵何惜酒如川。醉中歌更闻高咏，第一须题宝剑篇。
赠梅泉
作者：诸宗元
朝代：清
体裁：古风

我少婚桐城，奉手随马姚。尤感徐翁知，忘年曾下交。囊书走海上，汪李相招邀。是以皖中贤，能言我所遭。近岁识周君，鹪寄榜其巢。为政诵所先，论诗冠于曹。席业本非丰，自致称盈饶。意仍有不屑，舍掷无訾謷。致害可早散，志旷原忘劳。僶俛五十年，纪岁今如陶。置膝已抱孙，岂独群儿娇。纷纷世间事，善历穷所繇。期君奋华首，折义平众嚣。
赠畹华·其一
作者：诸宗元
朝代：清
体裁：七言绝句

三年不见汝如何，移笛桓伊白发多。绝忆丹邱珍重语，南人为曲北人歌。
赠畹华·其三
作者：诸宗元
朝代：清
体裁：七言绝句

缶翁近为写疏梅，貌取清闲亦费才。缀玉更题轩榜字，谁呼白石老仙来。
赠畹华·其二
作者：诸宗元
朝代：清
体裁：七言绝句

格势谁从乐府知，繁弦急管啭喉迟。砑光帽畔山香舞，曾对风轩落帽时。
车行晚兴
作者：诸宗元
朝代：清
体裁：七言律诗

低烟落日黕平芜，道左新看柳万株。入夜车声仍北去，踰淮山势尚南趋。嗟予久堕江湖兴，徇俗难为盎釜谟。一饱终当念藜藿，此时呼粥出行厨。
车过徐州感赋
作者：诸宗元
朝代：清
体裁：七言律诗

扼险何人道已通，川原犹说此邦雄。疏星澹月随车后，残角危城在眼中。铁骑防淮时已异，羽衣吹笛惜难同。一流宛宛趋山去，岂是当年百步洪。
辛亥五月武昌苦雨之什
作者：诸宗元
朝代：清
体裁：五言律诗

五月一日雨，人谓将熟梅。昏昏云接水，宛宛壁生苔。占竟经旬验，声何倒海来。谁为桑土计，床漏未容哀。
辛亥元日试笔
作者：诸宗元
朝代：清
体裁：古风

吴中吴中三年居，吉利吉利元日书。有妹得婿妪抱子，它无所乐无所须。闭门不出坐听雨，稚女新衣作娇妩。人生富贵亦等閒，情亲祗乐长相聚。
辛未秋用儆庐韵赋悉蟀
作者：诸宗元
朝代：清
体裁：古风

东北骤易候，虫音闻益苦。其音有何词，瓜豆诉分剖。众命托刀砧，连戍罢笳鼓。不敢挠厥锋，直疑猫似虎。敛退复追蹑，奋张更雄武。二十二万众，难与万为赌。胜者鸣其群，弱者战其股。天生德于予，渐台笑新莽。悲哉炫秋声，久矣成奕谱。蚕食叶空筐，鲸吞海无土。矫行烈士烈，坐叹腐儒腐。虫兮汝求生，天意定能许。
过儆庐
作者：诸宗元
朝代：清
体裁：七言律诗

妇病君能不出门，学书拥卷换朝昏。放閒我辈原天幸，历劫年来尽佛恩。诗卷狂题嫌纸短，座毡久暖胜炉温。雪晴过巷无他客，海市真看静似村。
过吷庵所居折花以归
作者：诸宗元
朝代：清
体裁：七言律诗

浅白秾黄作几丛，春馀雨挟夏初风。园林得地居何远，蜂蝶随车日正中。便欲移栽无隙土，尚容分饷到邻翁。归来火急求瓶甗，几榻凝尘一扫空。
过吷庵新居
作者：诸宗元
朝代：清
体裁：古风

跨河隐高桥，导径历深树。君家近移此，我已四来去。主閒客自适，僮熟语不误。时时作歌啸，往往达曛暮。前游陟园馆，车马游驰骛。昨出踏衢巷，巾袜满尘土。信知腰脚健，足脱形骸苦。悄焉倦言归，一梦谢百虑。注水鸣窗廊，到耳夜疑雨。知君不能眠，诗成漫相许。
近感呈炎午
作者：诸宗元
朝代：清
体裁：七言律诗

晨羃重阴午便晴，愤将持此拟平生。艰危尚办移家计，踯躅犹迟度海行。还信关中劳景略，岂惭车后逐康成。揲蓍扐筮诚相念，为语庚庚有大横。
近诗寄朱三兄炎午
作者：诸宗元
朝代：清
体裁：七言律诗

端策何从问卜居，未焚赖有腹中书。一椽托命移家后，万事安心失望馀。便逐征鸿别巢燕，欲忘辙鲋累池鱼。虚空粉碎吾曾悟，持拟吾生岂不如。
送人还京口
作者：诸宗元
朝代：清
体裁：七言律诗

喜汝能归更悄然，凤城南陌梦如烟。心知一诺平生负，事许千秋后世传。别日可思无强忆，众人相遇复何贤。独怜茶癖差同我，好试中泠第一泉。
送归南者
作者：诸宗元
朝代：清
体裁：七言律诗

君复南归我独留，眼中云物正清秋。江喧风雨成荒涨，民厄流离念本州。且置买田阳羡约，能无横涕监门忧。迂儒钳口论封禅，赖可长饥对白鸥。
送栗长入蜀
作者：诸宗元
朝代：清
体裁：七言律诗

颇闻滟滪已无滩，君去休歌蜀道难。岂似陆游耽晚宦，莫教严武笑儒冠。中原多难忧戈甲，十日能留戒雨寒。玉垒浮云有今古，驿书题寄远人看。
重九未登高晚出湖上
作者：诸宗元
朝代：清
体裁：七言律诗

裌衣杖策与徘徊，晴嶂千重为我开。林气远青天不暝，湖光微白月初来。何人相念同秋咏，佳日无忘近酒杯。明岁会知腰脚健，即多风雨亦登台。
重九赋寄寐叟缶翁
作者：诸宗元
朝代：清
体裁：七言律诗

嵯峨云物伴沈吟，岂有人间辟恶心。佳日先知少风雨，故乡端可罢登临。授衣霜后棉争市，脱帽花前菊满襟。漫更裁笺告阳九，此愁无古亦无今。
金陵赴友人之招
作者：诸宗元
朝代：清
体裁：七言律诗

散㘘东关晚日明，赤阑桥下暗潮生。高城自束淮流势，旧院犹传筝笛声。对酒不欢邻舫笑，当筵无语烛花横。玉京入道横波嫁，留作人间百感并。
镇江至高邮日再易舟
作者：诸宗元
朝代：清
体裁：五言律诗

偃蹇家居久，经行夏雨寒。车中共谁语，江北少山看。分灌淮方涸，趣程道更难。轻舟日再易，直似上风滩。
闻奉天陷于日本
作者：诸宗元
朝代：清
体裁：古风

内讧召外侮，累载垂至今。江淮痛告灾，辽沈警来侵。奉天一朝陷，忍复闻吉林。毁车殪渠帅，其势本骎骎。蒙面以事仇，忘耻同无心。此即足致亡，不待鸣笳音。久疑非我土，旌旆何沈沈。叩关号习战，坐视皆为瘖。嗟哉万宝山，后将不可寻。亦如皇姑屯，世不哀作霖。燕云十六州，委弃归辽金。其源在五季，此辱同呻吟。
闻蝉
作者：诸宗元
朝代：清
体裁：五言律诗

王城岂无暑，清晓即闻蝉。科跣难从众，飞栖本自然。厌听人习战，传语虏窥边。桑土将何计，吾惭褦襶前。
雨中友人招宴不赴却咏一首
作者：诸宗元
朝代：清
体裁：七言律诗

隐隐高衢闻屐声，已知秋雨未能晴。司觞应避惊鸿影，列炬遥知杂骑行。大海风涛方震撼，小楼弦索益凄清。不如天际真人想，历劫风花悟此生。
雨中夜发上海晓晴达金陵复渡江趋浦口舟中感纪
作者：诸宗元
朝代：清
体裁：七言律诗

一夜奔车越六城，昨行冲雨晓还晴。乱流单舸浮江去，障日千峰出雾明。春远初看榆柳大，民閒犹说鼓鼙惊。东南物力将何策，悔不归营谷口耕。
雨中赋答拔可依韵
作者：诸宗元
朝代：清
体裁：古风

吾生在野早闻道，下士相逢先绝倒。与君握手十载强，谁驱白日回苍昊。操竽终不变齐瑟，奋弩何能穿鲁缟。人材令仆正纷纷，剩可闭门同却埽。北居五月今南来，坐负花时被花恼。家无半亩终安归，心忧一雨遂成潦。漪园昨过花如尘，赖汝新篇供馈犒。添丁待抱为我祝，患难相期得自保。即言任土治贫瘠，但数惊雷起枯槁。平生自许果如何，莫遣红妆嗟我老。
雨晴出游先投缶丈
作者：诸宗元
朝代：清
体裁：七言律诗

窗日斜明风倒吹，雨晴已信出游宜。旷然爽气成秋矣，来过閒坊问癖斯。巨幅墨花容我乞，古笺猎碣许谁知。想公缣素如山积，换取诸生七字诗。
雪
作者：诸宗元
朝代：清
体裁：七言律诗

雪拥高楼失上层，尚于疏处见明灯。朅来海市原多雾，未信东风已解冰。马足车声驱浩荡，从篁壤柳列鬅鬙。双瞳剩可收寒碧，坐叹无山近可登。
雪晴后赋寄吷庵
作者：诸宗元
朝代：清
体裁：七言律诗

雪晴颇喜市无尘，云暖还疑岁已春。列榻罽茵宜睡美，浮杯花乳试茶新。朋交百辈留江介，踪迹何人到海滨。已胜东坡在儋耳，和陶诗卷直随身。
雪晴晨起
作者：诸宗元
朝代：清
体裁：五言律诗

雾合犹无日，谁平冻雀争。楼寒留雪意，砧起辨晴声。岁尽重更朔，年丰浪得名。从容忘噩梦，但遣我诗成。
青溪效玉溪生体
作者：诸宗元
朝代：清
体裁：七言律诗

婑媠妆成镜有尘，旁观浅笑复轻颦。束腰欲谢长裙窄，断发翻求峨髻新。守礼东邻犹处子，擅歌南国有佳人。蒋家小妹谁相讯，闻道青溪正赛神。
题《蒹葭楼诗》
作者：诸宗元
朝代：清
体裁：七言律诗

使我破除残夜睡，读君别后五年诗。纵横著语成唐律，窈窕为音近楚词。老去江湖当自惜，求之流辈已难知。楼扉闭雨回灯坐，如梦钧天合乐时。
题斋壁
作者：诸宗元
朝代：清
体裁：七言律诗

冬暖无霜万瓦乾，全家镫火共高寒。中天海月横空见，捎地风篁静夜看。往日歌呼今尚念，少时哀乐已无端。不须更着寻常语，薄醉初能梦寐安。
题汤君东父印谱
作者：诸宗元
朝代：清
体裁：古风

君昔年少居浙中，摹印故与黄蒋同。偶然旁遁近陈赵，拙致独逊丁龙泓。印泥璀错文字红，置身疑在嘉道中。不然何从见此手，使石化雪刀如风。近来刻者炫秦汉，文难急就凡将通。君遂敛袖懒再刻，不扶自直麻与蓬。君毋小技憎雕虫，自苦后必知良工。削觚一集世多重，我感所友吴缶翁。
题畹华小影即以赠之
作者：诸宗元
朝代：清
体裁：七言律诗

目论纷纷说贾冯，但宜箸录付明僮。如何绛树双声者，今在黄尘十丈中。孝洁颇闻关至性，品题端可谢群公。年来已懒评筝笛，渊默雷音许强同。
题缶翁山水卷前廿二年曾属题而未果者
作者：诸宗元
朝代：清
体裁：七言律诗

展卷重为思往日，尚疑翁未弃人间。乱头粗服一家法，淡染浓皴几点山。直似草书多媚妩，自将篆势作回还。当年我语翁能喜，画诀通微古可攀。
题鹤亭为其母周太夫人追绘稽山负土图
作者：诸宗元
朝代：清
体裁：古风

留杭不安越，踯躅吾深思。里弄未一诣，愧君登会稽。君初除母服，来杭吾见之。一日晨渡江，事迫不可羁。归来述何语，诵母孝与慈。今谒外祖墓，恸未书丰碑。言母昔营葬，女孙犹得随。三年何日月，母也不及知。外家剩纪闻，同于洪卷葹。遗书遭火厄，曩仅刊遗诗。防护付何人，谒墓难陈词。母孝君能承，世变礼就衰。谒墓不惮远，亦足纡君悲。乙丑岁方秋，逢君于京师。一图状髣髴，如母营葬时。属题诗已成，不意成分驰。短篇为补缀，复后三年期。先垄感霜露，同为无母儿。
风雨后海棠盛开
作者：诸宗元
朝代：清
体裁：七言律诗

芳讯垂垂发旧枝，海棠宛宛趁花时。在庭何亚三珠树，照夜真同万玉妃。风外初开閒不觉，雨中侧卧看偏宜。去年坐叹虚归赏，曾怪家书报我迟。
饮归
作者：诸宗元
朝代：清
体裁：七言律诗

街泥妨毂雨悬廊，烂熳还憎归路长。但觉衫裳携酒气，閒从窗壁数镫光。君将南去怜羁旅，岁有秋风感莽苍。神骏何能赏鹰马，剩持瓶钵礼支郎。
饮拔可家时予将返吴矣
作者：诸宗元
朝代：清
体裁：七言律诗

对岸相看江作峡，到门今藉橇乘泥。羁怀寒与千峰远，客座忻同一笑齐。到眼新髭杂衰鬓，称心白酒与黄齑。子留我去销残腊，短咏长谣约共题。
刘怀翁郡伯自松移治皖江一时共为诗歌余亦有作
作者：诸定远
朝代：清

拯物藉仁人，资治惟神君。神君天所赉，于以康斯民。我公席世胄，荆玉早嶙峋。藜光起声价，御笔垂丝纶。发轫首秋曹，晋秩辉华绅。心为明光烛，化雨沾无垠。学邃若观海，交深如饮醇。下车轸民疾，敷教俗乃敦。煦煦就冬日，霭霭披青云。困者渐以苏，休祯鬯群伦。叩天呼借冠，情至童叟均。我从弦歌里，爱颂堂阴新。皖江古名郡，千里遍阳春。
吴山怀古
作者：诸廷槐
朝代：清

金殿凄凉化劫灰，梦粱往事重徘徊。一声白雁临江下，五月黄衣入塞来。崖岭云深龙驭杳，兰亭月落翠旗回。行人莫问冬青树，忍听年年杜宇哀。
咏萤
作者：诸廷槐
朝代：清

水殿风清玉漏迟，微明点点度罘罳。返魂有恨青芜老，却扇无声碧露滋。铜雀夜深流独影，长门镫暗照相思。娟娟怜尔纷飞候，多半云昏月堕时。
得王叔华都中书却寄
作者：诸廷槐
朝代：清

高阁倚徘徊，相思桂树开。人从吴下别，书自日边来。异地谁知己，清时独爱才。怜君明月夜，寂寞上金台。
行香子
作者：诸枚
朝代：清

人在梁溪，家在西溪，绿荫浓、紫燕黄鹂。宜晴宜雨，楼阁参差。有静时琴，闲时史，闷时棋。城与山齐，树与楼齐。喜春来，花影迷离。夕阳人语，难画难题。正鸟声和，茶声沸，笑声低。
颂邑侯曾公
作者：诸枚
朝代：清

饮水心期只自知，清风应不数胡威。五株柳色摇骢马，千树芙蓉照锦衣。鼛鼓昼闲鸿自远，朱弦夜静鹤还飞。使君更是饶文彩，铜钵催诗咏翠微。
病起感兴
作者：诸葛钊
朝代：清

人道诗豪与酒豪，问心我敢托风骚。三年客路空怀剑，一笑屠门欲放刀。愿得拈花参正果，悔曾食菜到邪蒿。即今一病犹能起，禅悦非关醉学逃。
七夕
作者：诸豫
朝代：清

盈盈弄杅者，复此渡河梁。雾縠暂容与，龙軿倏回翔。愿赊理必违，欢吝事可常。风波静银汉，云雨失巫阳。
立春
作者：诸豫
朝代：清

谪后犹仙籍，银州第一春。南风时感旧，西圃日谋新。露气寒芜变，阳光冻雀驯。青盘招友共，异域倍相亲。
上巳日饮平瑶海确斋桃花下
作者：诸重光
朝代：清

茶灶粗成一室宽，虎坊桥北旧层栏。庭空差可容嘉树，花好还疑笑冷官。上巳风光春未老，中年丝竹感无端。枝头又照纤纤月，香雾迷濛觉晚寒。
赵云崧同年移寓裘家街即海昌陈文勤公邸第也三年前予曾寓此赋赠
作者：诸重光
朝代：清

闲坊老屋记平泉，占断城南尺五天。卜宅难于田二顷，徙家竟似岁三迁。何妨渴示马卿病，莫笑贫无赵壹钱。载酒门生来问字，可容丝竹列彭宣。
南天竺三生石
作者：诸锦
朝代：清

疏竹雨添翠，远峰秋更青。来寻石门涧，未识香材亭。白日午不到，清斋人独醒。葛洪有丹井，乞取问修龄。
听客谈武夷山之胜
作者：诸锦
朝代：清

传说篯铿王子骞，宾云遗构落人间。乾鱼汉祀何年始，遗蜕岩阿不可攀。棹转菜瓜葵六曲，径无蛇虎雉三斑。只应借我虹桥板，左摘星辰右控鸾。
周梅墟墓
作者：诸锦
朝代：清

白苎村中处士庐，梅花绕屋最扶疏。襄阳耆旧曾偕隐，元晏先生但贮书。早韭晚菘谁料理，悲风宿草动欷歔。鹿门题跋华亭赞，画像惟留孙雪居。
大学释褐观石鼓因读韩苏二诗同同年李巨州作一百韵
作者：诸锦
朝代：清
体裁：古风

京城高言言，首善惟太学。雍正二年冬，循例初释屩。陈君三百辈，奠币森有恪。祭酒王先生，端拱容毋怍。纡绸冠峨峨，逢掖谢表襮。堵墙桥门列，观听动飞跃。文翁图礼殿，方此犹寂寞。朝旭射棠梨，清光荫松柏。稽古观车服，遗迹怀履舄。琬琰堂涂碑，肉好宗庙璧。瑚簋笾豆登，尊罍彝洗濯。洒离鼖馨巢，簥篞篎筊箹。爪目鳞之而，牙羽笋虡业。摩挲鼐鼎鼒，淳古镂金错。忽于重檐下，十鼓焕丹雘。其形像古础，其色类深墨。其围倍肤寸，其修崇二尺。其一刳中央，半体不覆幕。有如无足锜。左右曾采芼。其九互行列，耦俱善标格。有如瞿容客，贯坐尉离索。宛虹尾卷舒，琼树柯连属。鸾凤骞复留，虎駮怒欲脱。铁丝妙萦盘，莼菜垂络绎。活师戏食水，肥遗出浑夕。疏如屯千骑，密不容一发。不可意减增，诸天方丈室。不能评肥瘦，丰肌细腰匹。长短本自然，足凫与胫鹤。东西两得势，越阡兼度陌。百幅百砗磲，一字一缣帛。治水已沦胥，吉日付飘泊。卫州铜盘倾，延陵墓碣剥。《诅楚》复何有，宣和空宝惜。独此表中兴，大蒐深刻石。环玮谁铸辞，传是史籀作。尚想周宣王，功德南海薄。《江汉》《常武》诗，《车攻》《六月》什。仲山以衮补，方叔以乱拨，张仲善孝友，吉甫诗孔硕。程伯整六师，召公洽四国。载诵《鸿雁》篇，度比金玉式。勋劳宜有颂，贞珉代典籍。不有秦峄山，野火焚石阙。德薄其文惭，合为天所扑。谁夫证斤权，殹丞太穿凿。荠堂断宇文，如以瞽手摸。叩槃扪烛见，考据都未确。词严不可删，风味加质悫。转注潘郑薛，其书愈噩噩。区区君庶柳，何足穷状貌。表之自苏勖，得韩乃煜爚。宛陵倍雷硠，眉山益恢廓。我思昌黎翁，所见仅纸拓。阑风长雨夜，丰草深榛藉。疲行人坐居，掉尾牛砺角。蜗涎腥点点，原燎炎熇■。鼓兮独无恙，倘有神物护。凤翔收余庆，五代更流落。赖有司马池，太庙十驼橐。南渡委草菅，钩金弃若若。道园端好古，收拾丝缠珏。大厦广与庇，石阑周与络。椎拓所不到，讲切手磨琢。入门探古物，疑义发先觉。鼓兮何凄凉，显晦亦凡数。譬如清流济，洑见至绵邈。譬如延平剑，会合固如昨。星霜更几劫，静正抱蹇谔。颠蹶任嬴刘，聚散无主客。菁英不销亡，著述欣有托。名世五百年，皇帝亿万朔。河鼓正吐芒，九鼎飞出洛。天苞与地符，诸福休徵各。岂止翙翙鸣，岐山一鸑鷟。风云际时会，喜起升平乐。文德书钟彝，武事镌钲镯。征伐表钺旌，蒐狝树山岳。文章称尔雅，训词汰糟粕。深厚追典诰，诘曲妙咀嚼。莫以鼓不鸣，试取蜀桐斫。叩之定有声，渊渊配《韶》《濩》。我衰笔力退，分量不自度。画墁愧平生，镂冰笑一握。生涯甘冷淡，委顺忘美恶。行书类蛇蚓，喜愠付鸦鹊。夙昔慕韩苏，两诗比琼玉。韩如受降城，高坚绝绳削。锐师一昔至，唾手鹅鹳捉。投盖悬布勇，匹马只轮掠。依方立硬寨，健笔谁敢搦。苏如大洋海，溟渤犹瀺灂。回澜吹紫气，坐见蓬瀛卓。钜若蛟龙吞，眇若虾蟹擉。不害其洪流，盛气不可轹。捧心粗效颦，快意过猎较。谁云宝燕石，祇可自娱乐。刘寀作封事，三日雪漠漠。微时逊才壮，寄语李百药。斗转才三更，瞻仰云汉倬。
大学释褐观石鼓因读韩苏二诗同同年李巨州作一百韵
作者：诸锦
朝代：清

京城高言言，首善惟太学。雍正二年冬，循例初释屩。陈君三百辈，奠币森有恪。祭酒王先生，端拱容毋怍。纡绸冠峨峨，逢掖谢表襮。堵墙桥门列，观听动飞跃。文翁图礼殿，方此犹寂寞。朝旭射棠梨，清光荫松柏。稽古观车服，遗迹怀履舄。琬琰堂涂碑，肉好宗庙璧。瑚簋笾豆登，尊罍彝洗濯。洒离鼖馨巢，簥篞篎筊箹。爪目鳞之而，牙羽笋虡业。摩挲鼐鼎鼒，淳古镂金错。忽于重檐下，十鼓焕丹雘。其形像古础，其色类深墨。其围倍肤寸，其修崇二尺。其一刳中央，半体不覆幕。有如无足锜。左右曾采芼。其九互行列，耦俱善标格。有如瞿容客，贯坐尉离索。宛虹尾卷舒，琼树柯连属。鸾凤骞复留，虎駮怒欲脱。铁丝妙萦盘，莼菜垂络绎。活师戏食水，肥遗出浑夕。疏如屯千骑，密不容一发。不可意减增，诸天方丈室。不能评肥瘦，丰肌细腰匹。长短本自然，足凫与胫鹤。东西两得势，越阡兼度陌。百幅百砗磲，一字一缣帛。治水已沦胥，吉日付飘泊。卫州铜盘倾，延陵墓碣剥。《诅楚》复何有，宣和空宝惜。独此表中兴，大蒐深刻石。环玮谁铸辞，传是史籀作。尚想周宣王，功德南海薄。《江汉》《常武》诗，《车攻》《六月》什。仲山以衮补，方叔以乱拨，张仲善孝友，吉甫诗孔硕。程伯整六师，召公洽四国。载诵《鸿雁》篇，度比金玉式。勋劳宜有颂，贞珉代典籍。不有秦峄山，野火焚石阙。德薄其文惭，合为天所扑。谁夫证斤权，殹丞太穿凿。荠堂断宇文，如以瞽手摸。叩槃扪烛见，考据都未确。词严不可删，风味加质悫。转注潘郑薛，其书愈噩噩。区区君庶柳，何足穷状貌。表之自苏勖，得韩乃煜爚。宛陵倍雷硠，眉山益恢廓。我思昌黎翁，所见仅纸拓。阑风长雨夜，丰草深榛藉。疲行人坐居，掉尾牛砺角。蜗涎腥点点，原燎炎熇𬖰。鼓兮独无恙，倘有神物护。凤翔收余庆，五代更流落。赖有司马池，太庙十驼橐。南渡委草菅，钩金弃若若。道园端好古，收拾丝缠珏。大厦广与庇，石阑周与络。椎拓所不到，讲切手磨琢。入门探古物，疑义发先觉。鼓兮何凄凉，显晦亦凡数。譬如清流济，洑见至绵邈。譬如延平剑，会合固如昨。星霜更几劫，静正抱蹇谔。颠蹶任嬴刘，聚散无主客。菁英不销亡，著述欣有托。名世五百年，皇帝亿万朔。河鼓正吐芒，九鼎飞出洛。天苞与地符，诸福休徵各。岂止翙翙鸣，岐山一鸑鷟。风云际时会，喜起升平乐。文德书钟彝，武事镌钲镯。征伐表钺旌，蒐狝树山岳。文章称尔雅，训词汰糟粕。深厚追典诰，诘曲妙咀嚼。莫以鼓不鸣，试取蜀桐斫。叩之定有声，渊渊配《韶》《濩》。我衰笔力退，分量不自度。画墁愧平生，镂冰笑一握。生涯甘冷淡，委顺忘美恶。行书类蛇蚓，喜愠付鸦鹊。夙昔慕韩苏，两诗比琼玉。韩如受降城，高坚绝绳削。锐师一昔至，唾手鹅鹳捉。投盖悬布勇，匹马只轮掠。依方立硬寨，健笔谁敢搦。苏如大洋海，溟渤犹瀺灂。回澜吹紫气，坐见蓬瀛卓。钜若蛟龙吞，眇若虾蟹擉。不害其洪流，盛气不可轹。捧心粗效颦，快意过猎较。谁云宝燕石，祇可自娱乐。刘寀作封事，三日雪漠漠。微时逊才壮，寄语李百药。斗转才三更，瞻仰云汉倬。
宋故宫梅石歌
作者：诸锦
朝代：清

华阳宫成狄难起，寿山艮岳沟中委。海棠龙柏摧为薪，绛桃垂杨半成杞。二蔡二惇未厌乱，厉阶谁生勔父子。崩腾靖康互络绎，凄凉南渡开基址。伤心细柳与新蒲，满眼残山兼剩水。六百余年过故宫，尚存一片青芙蓉。梅花蚀尽空余影，劫残晓月凌霜冬。零星石柱见古础，槎丫枯树含悲风。冥冥黑水青枫道，杜鹃啼兮山鬼笑。青城寥廓雪窖深，一枝冰玉同谁照。冬青陵攒已无树，苍梧路长不知处。惟有长编纂辑余，一抔义士怀终古。瑛乎瑛乎吾语汝，所南之兰已无土，石不能言花解语。
宋故宫梅石歌
作者：诸锦
朝代：清
体裁：古风

华阳宫成狄难起，寿山艮岳沟中委。海棠龙柏摧为薪，绛桃垂杨半成杞。二蔡二惇未厌乱，厉阶谁生勔父子。崩腾靖康互络绎，凄凉南渡开基址。伤心细柳与新蒲，满眼残山兼剩水。六百余年过故宫，尚存一片青芙蓉。梅花蚀尽空余影，劫残晓月凌霜冬。零星石柱见古础，槎桠枯树含悲风。冥冥黑水青枫道，杜鹃啼兮山鬼笑。青城寥廓雪窖深，一枝冰玉同谁照。冬青陵攒已无树，苍梧路长不知处。惟有长编纂辑余，一抔义士怀终古。瑛乎瑛乎吾语汝，所南之兰已无土，石不能言花解语。
暑退坐月
作者：诸锦
朝代：清

火龙杳不知何处，遗却颔间一颗珠。挂向碧虚探不得，老夫胸次在冰壶。
望岳
作者：诸锦
朝代：清

天开地辟郁鸿濛，作镇河山大小东。绝顶抟风须九万，崇朝出雨遍虚空。高标衡华嵩恒上，世阅齐秦汉魏雄。南望群峰争络绎，一如江汉识朝宗。
积雨·其一
作者：诸锦
朝代：清

几日不行小径微，墙上绿遍莓苔衣。已凉枕簟坐无寐，瞥见草中萤火飞。
积雨·其三
作者：诸锦
朝代：清

水中阁阁私虾蟆，巢底翻翻饥老鸦。高荷大芋听来厌，愁滴芭蕉烛影斜。
积雨·其二
作者：诸锦
朝代：清

吴侬结宅临江滨，买鱼论斗酒论斤。昨夜水添刚一尺，网鱼沽酒请比邻。
积雨·其二
作者：诸锦
朝代：清

吴侬结宅临江滨，买鱼论斗酒论斤。昨夜水添刚一尺，网鱼沽酒请比邻。水中阁阁私虾蟆，巢底翻翻饥老鸦。高荷大芋听来厌，愁滴芭蕉烛影斜。
诔字
作者：诸锦
朝代：清

羲农巢燧几蘧时，结绳粗设民恬熙。爰有苍颉字以孳，蝌薤籀篆开邈斯。偏旁点画濡淋漓，象形转注随时施。离者使合合者离，奇者使耦耦者奇。邻里配合各有宜，插以齿作以之而。或喜而笑愁而悲，上薄云汉下泉逵。内自宫壶达四夷，保氏掸人象胥司。连缀以文属以辞，六经不敝为世持。鸿濛九天云下垂，佐以志史公无私。日月所烛无蔽亏，外则子集精华摛。如江淮河有析支，名山金匮柱下披。天府圣域琳宫碑，金银珠玉漆隃麋。光明相好无瑕疵，威如彤庭肃冠仪。铿如孔壁鸣金丝，雄如百兽慑神狮。丽如春花逞媚姿，健如游龙来委蛇。凝如帝释天人师，伟哉正正兼奇奇。一或失所逢百罹，虫鼠剥齧刀笔遗。水火木石金销治，离析身首噆肤肌。臧获苞苴孩稚嬉，错莫销蚀无光曦。遇非其耦灾枣梨，一唱百和交相嗤。幽光閟遏人莫知，眼明未及沙鸬鹚。有声夜中泪涟洏，激为电雹风雷驰。光怪闪烁飘云旗。叩虚责有如嗟咨。我为敷衽前陈词，造物培覆功不尸。佹成佹毁喜愠谁，魂气惝恍无不之。硕儒良史实在兹，背而驰之悔莫追。鄙倍谄佞不可为，亟旋面目扬须眉。群分类聚无磷缁，高坟三尺体魄绥。我作汝诔涕交颐，骨肉归复生有滋。斗魁戴筐连尾箕，烂为星辰拱帝墀。
读孟郊诗
作者：诸锦
朝代：清

东野穷不彻，五十得一官。行吟狎簿书，出郭不整冠。咸池三百篇，风景擢古肝。或言层冰清，亦谓万松乾。我疑苍龙精，飒飒照匣寒。
郑谷口八分书
作者：诸锦
朝代：清

谷口郑氏书何奇，以心喻手手自随。天机所到忘蚿夔，虿尾薤叶飘云旗。有龙矫矫掀之而，高堂昼寒嘘风雷。山头鹳鹤奋欲飞，堕下仙翮纷皑皑。
隆兴寺大佛长歌
作者：诸锦
朝代：清

沧师子定窣堵波，并此菩萨称峨峨。七十三尺躯不矬，层桄杰阁俯委蛇。横睇三晋并两河，仿佛匆岭来蓬婆。此寺经自开皇驮，周显德毁像亦蹉。龙兴龙藏知无他，隋张公礼书不磨。我朝圣祖挥天戈，大书隆兴抵擘窠。上覆栋宇下蟠鼍，丰碑御制乾隆哦。维佛之国金挼莎，四八之相高峨嵯。曾闻梵夹毗舍㜑，由旬二十五更过。汉嘉弥勒夫如何，凿山千尺信可托。新昌吴越崇释迦，万家膏血助无那。哀哉下民夭枉瘥，药叉鬼母鸯崛魔。毒灼臛劓刖挛瘸，有臆难对张口呿。离生别死哭鬓皤，鲍出不遇人为牺。啖人之贼虎牙劘，至圣中国生人痾。雉离兔脱寐无吪，坤德何故钟幺么。仁哉太守勇番番，谓即墨郭公廷翥。绣衣侍御立谏坡。天子可奏驰传騧，汝臂六七母陀罗。大威神力抉象驼，彼吞黄小如虾蠃。孰提孰出孰抚摩，孰取弊人捣锸䑘。孰取赤子完锡䋪，孰穷溺恶焚艑艖。孰披寨穴清江沱，神狮一吼毛脱鹅。木夫土伯强于难，驱囚系度索山阿。苍苍薄薄平不颇，天下有道由庚歌。北极祝栗南牂牁，远行不烦吉日睋。手中不劳持斧柯，熙哺作息言无讹。慈悲大雄同一科，不尔便合薶身薖。颠踣死丧亦孔多，香烟熏染唯媕娿，天寒烧取不用诃。
隆兴寺大佛长歌
作者：诸锦
朝代：清
体裁：古风

沧师子定窣堵波，并此菩萨称峨峨。七十三尺躯不矬，层桄杰阁俯委蛇。横睇三晋并两河，仿佛匆岭来蓬婆。此寺经自开皇驮，周显德毁像亦蹉。龙兴龙藏知无他，隋张公礼书不磨。我朝圣祖挥天戈，大书隆兴抵擘窠。上覆栋宇下蟠鼍，丰碑御制乾隆哦。维佛之国金挼莎，四八之相高峨嵯。曾闻梵夹毗舍婆，由旬二十五更过。汉嘉弥勒夫如何，凿山千尺信可托。新昌吴越崇释迦，万家膏血助无那。哀哉下民夭枉瘥，药叉鬼母鸯崛魔。毒灼臛劓刖挛瘸，有臆难对张口呿。离生别死哭鬓皤，鲍出不遇人为牺。啖人之贼虎牙劘，至圣中国生人痾。雉离兔脱寐无吪，坤德何故钟幺么。仁哉太守勇番番，谓即墨郭公廷翥。绣衣侍御立谏坡。天子可奏驰传騧，汝臂六七母陀罗。大威神力抉象驼，彼吞黄小如虾蠃。孰提孰出孰抚摩，孰取弊人捣锸䑘。孰取赤子完锡䋪，孰穷溺恶焚艑艖。孰披寨穴清江沱，神狮一吼毛脱鹅。木夫土伯强于难，驱囚系度索山阿。苍苍薄薄平不颇，天下有道由庚歌。北极祝栗南牂牁，远行不烦吉日睋。手中不劳持斧柯，熙哺作息言无讹。慈悲大雄同一科，不尔便合薶身薖。颠踣死丧亦孔多，香烟熏染唯媕娿，天寒烧取不用诃。
青芝坞吊鲍西冈墓
作者：诸锦
朝代：清

联吟官廨劈罗笺，十月分司寄惠泉。身后幽宫原得所，当时采地鲍家田。叫群孤雁嗷嗷北，拂面清风习习南。谁写诗人循吏墓，巉岩一片表无惭。
青芝坞吊鲍西冈墓·其一
作者：诸锦
朝代：清

联吟官廨劈罗笺，十月分司寄惠泉。身后幽宫原得所，当时采地鲍家田。
青芝坞吊鲍西冈墓·其二
作者：诸锦
朝代：清

叫群孤雁嗷嗷北，拂面清风习习南。谁写诗人循吏墓，巉岩一片表无惭。
登岱
作者：诺岷
朝代：清

高以天为限，名标日观雄。尊崇首五岳，典秩目三公。刹影云端见，钟声海上通。何当凌绝顶，怀抱一为空。
中峰喜逢白公夜集法公方丈
作者：读彻
朝代：清
体裁：七言律诗

久别几于消息断，重逢犹记道途閒。两山相忆秋同老，一夜刚随雨到山。故旧何人堪共话，林峦有主暂投閒。乱流落叶声兼下，听彻寒扉不上关。
别吴中诸子
作者：读彻
朝代：清
体裁：五言律诗

相见了无意，临歧还黯然。回看吴苑树，独上秣陵船。春老还山路，江昏欲雨天。白鸥颇怪我，聚散绿波前。
自云栖过湖上杂咏
作者：读彻
朝代：清
体裁：七言绝句

春水平湖绿映堤，六桥芳草正萋萋。东风不为游人待，催尽桃花衬马蹄。
过昆湖访毛子晋
作者：读彻
朝代：清
体裁：五言律诗

月起鸡鸣后，灯寒水店开。舟人方睡好，客子只行催。有约春前到，何心岁暮来。七星桥隐隐，望断读书台。
送友之敬亭
作者：读彻
朝代：清
体裁：古风

君读书，我拍歌，留君不住奈君何！閒者孤云飞者鸟，我山我水何曾少？独怜知己是敬亭，开门终日双眼青。安得秦王驱出边，芙蓉一片当我前。君亦不须去，山亦不须住，竹月松风对床语。
渡江
作者：谈九乾
朝代：清

黑云如幄罩江口，狂风怒卷潜蛟吼。垂垂天阔孤鸟断，腾腾浪掀万马蹂。岸东岸西好山色，一时惨淡渺何有。人见青山江上蹲，不知江挟群山走。江中之人狎于江，拽帆捩柁夸能手。只怕盘涡一道斜，溜若沸汤势更陡。归船急渡岂得已，平生忠信殊不苟。建州小饼沦中泠，且呼山童展茶臼。
送许旸谷
作者：谈九乾
朝代：清

子从虞山来，衣带虞山雨。山色近如何，苍烟横碧缕。苔斑封剑石，绿阴滴桐乳。胡为忽抛却，郁郁首欲俯。黄金台已空，易水风犹古。旧时屠狗人，晨星朗三五。此行定有合，未必无小补。而我不自聊，生乃与哙伍。去程无计留，回期可预数。岂不怀高堂，亦将念眉怃。故山枫叶红，归作秋树主。旸谷轩名秋树。
霅川钱子怀白以黔西近诗见示读竟感赋
作者：谈九乾
朝代：清

依旧鸥庄葺敝庐，蛮乡蕉鹿梦何如？天为李燮终开网，人似虞卿只著书。已觉浮生无处著，偏怜故态未全除。蹉跎我亦瓜园老，衰发星星不耐梳。得还初服亦君恩，寸舌犹留且莫扪。鸷鸟仅堪吓腐鼠，郊牺翻欲悔孤豚。红尘蓟北遥千里，黄叶江南自一村。为约蘋花最深处，鱼竿秋水恰当门。
霅川钱子怀白以黔西近诗见示读竟感赋·其一
作者：谈九乾
朝代：清

依旧鸥庄葺敝庐，蛮乡蕉鹿梦何如？天为李燮终开网，人似虞卿只著书。已觉浮生无处著，偏怜故态未全除。蹉跎我亦瓜园老，衰发星星不耐梳。
霅川钱子怀白以黔西近诗见示读竟感赋·其二
作者：谈九乾
朝代：清

得还初服亦君恩，寸舌犹留且莫扪。鸷鸟仅堪吓腐鼠，郊牺翻欲悔孤豚。红尘蓟北遥千里，黄叶江南自一村。为约蘋花最深处，鱼竿秋水恰当门。
临江仙
作者：谈印梅
朝代：清

回首凤山门外路，夕阳无限云山。黯然行矣几时还。别离从此始，咫尺欲归难。依约高堂同话别，梦回清泪阑干。耳边犹似劝加餐。暗灯风舵响，欹枕水窗寒。
临江仙
作者：谈印梅
朝代：清

常记寿松堂畔住，卷帘初上朝暾。藕花风露散氤氲。晓屏银烛冷，秋账玉炉温。水絮风萍真一梦，今宵羁馆重门。故园人远与谁论。苔阶虫琐碎，竹院月黄昏。
买陂塘·送秋士师重赴都门
作者：谈印梅
朝代：清

最无情、天生两毂，驱人万里千里。文人处处文星照，四海皆成兄弟。行未已。算北去南来，总是销魂地。征鞍且系。看瘦损腰围，凋残鬓影，憔悴已如此。垂髫日，怜我茕茕无倚。叨公十载青睇。同贫未了还同病，如此师生能几。思仔细。若负了公恩，有似江心水。一声去矣。觉绛帐何情，吟坛何主，留住也无计。
买陂塘·题奚虚白上舍榆楼感旧图，图为严茂才修能作
作者：谈印梅
朝代：清

叹人生、梦痕泡影，乔松谁见同寿。客星忽坠馀杯水，失却词坛高手。名不朽。料夜夜、珠光剑气腾牛斗。图成感旧。问榆绿风薰，梅黄水涨，魂得暂归否。重泉下，徐淑秦嘉并秀。追随无异良友。鸟原共命花连理，生死总成佳偶。愁尚有。曾记得、秋风画扇吟红豆。柔肠回九。便分付云林，生绡写出，此意向谁剖。
买陂塘·题林云贞女史寄外书后，为林小桐上舍作
作者：谈印梅
朝代：清

惜分飞、燕支塞远，十年征戍凄绝。乌丝累幅盘中寄，锦字织来难灭。生死别。问底事、天公铸错人间铁。芳心百结。便放得金鸡，重圆破镜，对影恐华发。枫亭路，流水声声似咽。吟魂何处飞越。春莺多事频饶舌，惊散梦中胡蝶。千百折。算此恨、逢人怎便分明说。书藏莫泄。有无限愁衷，银笺渍透，字与泪成血。
买陂塘·题苇村秋泛图
作者：谈印梅
朝代：清

指中流、绿波生处，芦花枫叶千顷。浮家大好乘槎去，不似断蓬飞梗。重记省。只可惜、鸥边短梦防惊醒。惟容蚱蜢。乘酒熟茶香，咿呀柔橹，催动五湖兴。潇湘意，合让词家管领。逼人秋气新冷。醉来稳卧蓬窗底，瑟瑟野风吹鬓。天欲暝。有无数、山光水色藏孤艇。做成闲景。正两岸湖宽，一溪烟敛，片月逐帆影。
二郎神
作者：谈印梅
朝代：清

断云褪月，早写出、半墙松影。记自捲珠帘，闲听玉笛，金鸭宵长篆冷。翠袖凭栏西风薄，有人似、嫦娥多病。爱桂蕊点波，荷香团露，小池如镜。休省。画堂近日，尘踪应凝。问念否天涯，秋灯倦客，归梦才成又醒。紫竹编屏，黄橙对酒，谁话异乡风景。最怕是，蝙蝠空庭暮绕，角声初静。
南歌子·忆木香书室，时杭信云欲移居
作者：谈印梅
朝代：清

檐雨窗多藓，瓶风研有花。夜深归去月西斜。长认一灯红出、碧窗纱。往事随流水，乡心托暮霞。纵教身似返林鸦。只恐木香棚外、已天涯。
台城路·送女兄归平洛
作者：谈印梅
朝代：清

一行雁影分飞骤，匆匆又催归棹。画里看山，溪边得句，此去秋光应好。离多会少。将怨雨愁云，做成怀抱。小住为佳，北堂双鬓已垂老。刀环归计尚杳。对花开姊妹，离梦频绕。集号联珠，诗工咏絮，料理浮名须早。牵衣未了。但泪湿罗襟，我心如捣。蓦地回头，夕阳迷古道。
台城路·题种花图
作者：谈印梅
朝代：清

两肩疏影和烟雨，春光载将多少。负耒携锄，披云带月，竹外斜枝更好。狂来脱帽。似花底秦宫，愿随花老。曲曲屏山，个人独倚罢香抱。催花应喜信早。惹枝头几许，蜂蝶争闹。画阁湘帘，轻车宝马，定有寻芳人到。安排草草。便无数香魂，夕阳凭吊。待唤园丁，更添栽翠蓧。
唐多令·寄怀张仁斋夫人
作者：谈印梅
朝代：清

病骨不禁秋。清灯伴夜愁。映琼窗、月转银钩。一水盈盈还惜别，波渺渺、思悠悠。针线午馀休。烟帆望里收。记年时、茗椀香篝。槛外芙蓉帘半捲，人正在、小红楼。
唐多令·寄怀张仁斋夫人
作者：谈印梅
朝代：清
体裁：词

病骨不禁秋。清灯伴夜愁。映琼窗、月转银钩。一水盈盈还惜别，波渺渺、思悠悠。针线午馀休。烟帆望里收。记年时、茗碗香篝。槛外芙蓉帘半捲，人正在、小红楼。
唐多令·答碧梧姊
作者：谈印梅
朝代：清

乡思逐归鸦。关山隔暮霞。写离情、人在窗纱。深院日高帘不卷，应念我、梦天涯。秦塞路偏赊。蛮方日又斜。旧游情、记得些些。桂径松堂联袂处，花作饵、雪烹茶。
唐多令·题铁峰妹画麻姑采芝图
作者：谈印梅
朝代：清

弱水浩无涯。蓬莱自有家。剪沧波、半叶轻查。笑曳铢衣归去也，山可即、路非赊。灵药一篮花。壶丹九转砂。驻芝颜、莫问年华。回首仙风吹世远，吹不断、海天霞。
壶中天·喜女兄至自平洛
作者：谈印梅
朝代：清

珊珊环佩，果伊人来也，惊疑才定。一自香车归去后，望断大雷芳信。尘榻空悬，金钱屡卜，倚楼灯前影。竹梢风过，打窗落叶成阵。回忆绮阁论心，弹棋击钵，茜幔搓肩并。雨散云飞刚一霎，往事从头休问。入梦寻诗，临流结屋，我欲偕君隐。楝花萍水，隔溪先买吟艇。
大江东去·题严茂才徐卿词稿
作者：谈印梅
朝代：清

一丝缠茧，尽沉沉抽绪，长篇小令。多少花间肠断句，恼煞江南春信。滴粉搓酥，偷声减字，莫是张三影。金荃怨曲，骚人此际愁听。休学刻意伤春，词人红豆，近渐飘零尽。吟瘦晓风残月下，柳七名心应冷。惨绿年华，苏黄才调，传写空中恨。词坛拔帜，封侯谁道无分。
好事近·癸亥上元寄芳圃伯母、瑞蓉叔母
作者：谈印梅
朝代：清

同是客中人，联袂又还分袂。回首画堂尚远，况西湖烟水。新年风景病馀身，谁知此情味。拟倩宵来明月，寄离心千里。
如梦令
作者：谈印梅
朝代：清

笛里梅花三弄。灯下吟肩双耸。倦倚绣屏寒，卸却钗头幺凤。珍重。珍重。惊破一帘春梦。
忆汉月·题美人春思图
作者：谈印梅
朝代：清

开卷春风满幅。喜见其人如玉。鬖鬖华发乍垂肩，三五年犹未足。眉痕春尚浅，教若个、藏他金屋。第三桥畔记相逢，一片蘼芜正绿。
忆秦娥
作者：谈印梅
朝代：清

阑独倚。月明万里人千里。人千里。秦中云树，越中烟水。萍踪何处书难寄。故园应念归无计。归无计。几重离绪，数行乡泪。
念奴娇
作者：谈印梅
朝代：清

封姨何苦，把天边一缕，彩云吹散。谁道红丝能系住，赢得清愁无限。偕老难期，定情空赋，眉未齐鸿案。芳魂归去，满天飞絮撩乱。遥想青鸟西游，招寻旧侣，人在瑶池畔。二十三年尘梦醒，又许这回重见。碧奈花开，黄梁饭熟，暗里星霜换。神伤荀令，放歌钗为敲断。
念奴娇·丁女史昙花图，为吴茂才颖其作
作者：谈印梅
朝代：清

六萌未驾，忽琼枝摧折，夭桃零落。留得崔徽风貌在，相见丰姿如昨。十载天涯，浮萍风絮，苦恨郎情薄。深宵篝火，书成谁付鸾鹤。从此天上人间，生离死别，一样情怀恶。子夜歌成肠已断，休唱丁娘十索。最苦金闺，年年压线，都为他人作。埋香何处，白杨衰草城郭。
念奴娇·春草，寄碧梧姊
作者：谈印梅
朝代：清

海棠开后，正萋萋一片，春愁无际。枨触羁人南浦恨，不尽东风晴翠。近映苔痕，遥迷柳色，软藉轻花坠。西堂梦远，别来应减吟思。那更望断春晖，寸心难报，多少天涯泪。岭外年年无杜宇，误却王孙归计。燕掠平烟，马嘶微雨，画出江南意。和它流水，伴人又还千里。
念奴娇·癸亥元日作寄碧梧姊
作者：谈印梅
朝代：清

柏香椒酒，忆多少新岁，乡园风物。小字宜春从别后，应是尘封素壁。冻茗含温，灰炉抱暖，深夜微闻雪。拥寒情味，只今知与谁说。还想爆竹催梅，画檐低映处，疏花先发。送腊迎春箫鼓间，上寿高堂华发。客里流光，尊前心绪，往事云明灭。照人无奈，纸窗惟有灯爇。
念奴娇·题湖楼感旧图
作者：谈印梅
朝代：清

西泠曾到，怅风流裙屐，当年孙楚。一缕香魂何处觅，楼外落红无数。谁与凌波，自饶戏水，两两闲鸥鹭。重寻门巷，绿阴遮断归路。愁甚别后刘郎，桃花人面，放眼非前度。赢得六桥烟柳在，认取秋娘眉妩。画舫初停，酒樽低唱，此味从头悟。不如归去，杜宇声声如诉。
念奴娇·题若有所思图
作者：谈印梅
朝代：清

几番遐想，便天荒地老，春蚕难死。一点灵犀凭往复，半在无何乡里。妙手空空，馀怀渺渺，领略闲中味。苍茫独立，少陵诗癖成矣。赢得十斛闲愁，回肠转尽，风月消无计。骏马名姬多变幻，只算文章游戏。顾影徘徊，凝眸怅望，情竟深如此。江南大好，寻春莫恨无地。
探芳信·春访玉楼图
作者：谈印梅
朝代：清

甚时到。看楼外春深，莺花正闹。奈一丝牵处，蜂蝶鬓云绕。平分北地胭脂色，定比江南好。倩东风、暗入疏窗，篆烟徐袅。千里绿杨道。恨树也无情，重关遮了。咫尺红墙，如隔玉山杳。嬉春响屧村村遍，曾忆帘栊悄。付周郎、唱彻芳游短调。
暗香·见菊花作，用姜白石韵
作者：谈印梅
朝代：清
体裁：词

晚香淡色。有几回伴我，银屏听笛。曲罢酒阑，更荐寒泉带霜摘。谁把西风点染，还付与、丹青妙笔。念采采、老圃秋容，常入介眉席。
乡国。叹寂寂。料旧径渐荒，落叶愁积。乱虫夜泣，倦倚东篱定相忆。空对天涯瘦影，帘卷处、苔痕凝碧。问近日、人忆也，可能会得。
暗香·见菊花作，用姜白石韵
作者：谈印梅
朝代：清

晚香淡色。有几回伴我，银屏听笛。曲罢酒阑，更荐寒泉带霜摘。谁把西风点染，还付与、丹青妙笔。念采采、老圃秋容，常入介眉席。乡国。叹寂寂。料旧径渐荒，落叶愁积。乱虫夜泣，倦倚东篱定相忆。空对天涯瘦影，帘捲处、苔痕凝碧。问近日、人忆也，可能会得。
望江南 其一 答碧梧姊五忆诗
作者：谈印梅
朝代：清

追随处，点缀出心裁。画障秋围喷水菊，苔盆寒护折枝梅。长得玩芳菲。
望江南 其三 答碧梧姊五忆诗
作者：谈印梅
朝代：清

追随处，拈笔写无聊。残帖春风摹蛱蝶，小窗秋雨谱芭蕉。剪烛话长霄。
望江南 其二 答碧梧姊五忆诗
作者：谈印梅
朝代：清

追随处，幽事夏来多。芳径凌晨收草露，画檐将雨看风荷。凉思逼衣罗。
望江南 其五 答碧梧姊五忆诗
作者：谈印梅
朝代：清

追随处，听曲掷红绡。筝韵急飞蕉叶雨，酒痕红晕海棠潮。有个雪儿娇。
望江南 其四 答碧梧姊五忆诗
作者：谈印梅
朝代：清

追随处，袖手暮寒时。翠柏和香烧睡鸭，黄齑有味煮蹲鸱。欲雪雀争枝。
望江南 寄碧梧姊七首 其一
作者：谈印梅
朝代：清
体裁：词

相辞去，短棹别西湖。长路烟波春浩荡，故乡云树晚模糊。好景倩谁图。
望江南 寄碧梧姊七首 其七
作者：谈印梅
朝代：清
体裁：词

相辞去，修日事纷纷。乡思晚征人字雁，壮怀秋猎兽形云。极目对斜曛。
望江南 寄碧梧姊七首 其二
作者：谈印梅
朝代：清
体裁：词

相辞去，佳节过常山。风雨正侵游子袂，杯盘强进客途餐。烟锁柳条寒。
望江南·其三
作者：谈印梅
朝代：清
体裁：词

相辞去，光景静中谙。塔影横江斜日磬，书声翻水午风帆。吟思入烟岚。
望江南·其五
作者：谈印梅
朝代：清
体裁：词

相辞去，居处异吾庐。竹壁透风灯琐碎，琼窗带露月模糊。花木望中无。
望江南·其六
作者：谈印梅
朝代：清
体裁：词

相辞去，食品野人家。山馆秋香尝橘柚，水乡风味饱鱼虾。新荔擘丹霞。
望江南·其四
作者：谈印梅
朝代：清
体裁：词

相辞去，女伴得同踪。联袂月阶听蟋蟀，卷帘风槛对芙蓉。夜话一灯红。
望江南·寄碧梧姊七首
作者：谈印梅
朝代：清

相辞去，短棹别西湖。长路烟波春浩荡，故乡云树晚模糊。好景倩谁图。相辞去，佳节过常山。风雨正侵游子袂，杯盘强进客途餐。烟锁柳条寒。相辞去，光景静中谙。塔影横江斜日磬，书声翻水午风帆。吟思入烟岚。相辞去，女伴得同踪。联袂月阶听蟋蟀，卷帘风槛对芙蓉。夜话一灯红。相辞去，居处异吾庐。竹壁透风灯琐碎，琼窗带露月模糊。花木望中无。相辞去，食品野人家。山馆秋香尝橘柚，水乡风味饱鱼虾。新荔擘丹霞。相辞去，修日事纷纷。乡思晚征人字雁，壮怀秋猎兽形云。极目对斜曛。
望江南·答碧梧姊五忆诗
作者：谈印梅
朝代：清

追随处，点缀出心裁。画障秋围喷水菊，苔盆寒护折枝梅。长得玩芳菲。追随处，幽事夏来多。芳径凌晨收草露，画檐将雨看风荷。凉思逼衣罗。追随处，拈笔写无聊。残帖春风摹蛱蝶，小窗秋雨谱芭蕉。剪烛话长霄。追随处，袖手暮寒时。翠柏和香烧睡鸭，黄齑有味煮蹲鸱。欲雪雀争枝。追随处，听曲掷红绡。筝韵急飞蕉叶雨，酒痕红晕海棠潮。有个雪儿娇。
杏花天
作者：谈印梅
朝代：清

瘦桃艳李秾芳歇。又一霎、花残月缺。天心不管人悲切。不铸黄金铸铁。心比似、冰清玉洁。身比似、浮萍落叶。免教日日肝肠结。生别何如死别。
水龙吟
作者：谈印梅
朝代：清

一痕烟敛黄昏，重门静掩闲庭宇。茅檐月色，竹篱灯影，依稀行旅。深巷传更，高楼吹笛，动增离绪。记北窗旧日，梅花如雪，曾同吟、鸡鸣句。应忆罗浮客信，渺苍波、难逢鱼素。浮踪天外，故人梦里，家山何处。松菊秋怀，莼鲈风味，望迷云树。但微茫一片，寒光远籁，写销魂谱。
水龙吟·寄题娴卿妹停琴伫月图
作者：谈印梅
朝代：清

素琴良夜闲调，焚香漫把兰襟遣。瑶阶露冷，罗衣风薄，画帘高卷。流水声停，挥弦意懒，悄然凝盼。待更阑再鼓，谁陪深坐，还邀个、嫦娥伴。应忆雁行何处，隔关山、望穿心眼。拈毫自写，新图半幅，幽怀一片。指下徽音，卷中人面，碧云天远。但清光照处，盈盈千里，举头同见。
水龙吟·答碧梧姊秋夜弹琴诗
作者：谈印梅
朝代：清

明河淡月疏星，闺房永夜珠帘卷。纱窗风紧，银屏灯暗，慵开书卷。树杪秋深，天涯信断，有怀难遣。算几多离恨，凭谁共语，都付与、清商怨。漫把金徽轻按，怕因愁、指随心乱。人琴无恙，山长水阔，甚时重见。弦外知音，意中同调，目穷鸿远。但柔肠一缕，和它香篆，百回千转。
水龙吟·题庐山真面图
作者：谈印梅
朝代：清

望中朵朵芙蓉，凭栏遥指匡庐阜。须眉照水，烟鬟小立，依然消瘦。问讯山灵，香炉日暖，玉渊云逗。记浔阳夜泊，青衫司马，千嶂月、一杯酒。吴质病愁都有。正来游、豫章秋柳。云烟梦绕，登临心往，当前肯负。隔浦招邀，未窥半面，竟成疑窦。叹人间、铸错看花雾里，十当馀九。
沁园春·后鬟
作者：谈印梅
朝代：清

青缕针长，灵犀梳小，妆成内家。正兰膏试后，微粘绣领，红丝系处，低衬银叉。背面丰神，镜中侧影，爱好工夫著意加。端详久，要双分燕尾，雅称盘鸦。春寒较重些些。被护耳、貂茸一半遮。甚罗巾风掩，轻笼颈玉，鬓云醉舞，欲度腮霞。蝉翼玲珑，鸾钗勾惹，髻畔斜承半坠花。香闺伴，问垂髫拢上，几许年花。
沁园春·自题小影
作者：谈印梅
朝代：清

来自何方，去自何年，孑然一身。向花间小立，瘦真露骨，灯前密坐，交已忘形。卿本工愁，我独落魄，同作天涯薄幸人。披图处，独卿能知我，我也怜卿。何妨遁入空门。早抛却、红尘换白云。奈乾啼湿哭，未能免俗，风磨雨折，不若无生。萱草长枯，春晖久老，无复爷娘唤女声。君因怎、也心如棋局，抱恨难平。
沁园春·题再生图
作者：谈印梅
朝代：清

五载支离，病榻馀生，瘦到几分。忆清才浓福，争推绝世，问形顾影，知是何人。證去来缘，谈今古事，比似生还入玉门。踌躇久，笑梦中说梦，春梦无痕。红尘淡若浮云。漫远逐、渔郎去问津。叹诙谐曼倩，还留片舌，莺花子野，认取前身。药饵相随，头颅如许，游戏人间更几春。休辜负、好暗中拔剑、斩断情根。
洛阳春
作者：谈印梅
朝代：清

望断江长海阔。云端天末。垂杨不肯系青骢，何不把、垂杨折。阅尽悲欢离合。死生存殁。好随鸿雁到天涯，悄悄把、心儿说。
浣溪沙
作者：谈印梅
朝代：清

帘卷虚堂夜气清。梅花风里嫩凉生。罗衣团扇数流萤。蟋蟀闲阶秋一片，芙蓉小院月三更。倚阑无限十年情。
浣溪沙
作者：谈印梅
朝代：清

细雨和风洒竹扉。凭栏心远湿云归。故山回首梦依微。罥树花疏蛛网密，翻书人瘦虫鱼肥。病深愁重易沾衣。
浣溪沙·寄碧梧姊
作者：谈印梅
朝代：清

桂月松风旧馆虚。秦中云树复何如。薄寒天气病怀孤。半夜秋声千里梦，三年心事数行书。故园知我断肠无。
浣溪沙·忆湖上
作者：谈印梅
朝代：清

隔树烟钟出翠微。绕堤风柳荡晴辉。画船犹记六桥西。春水蜻蜓深碧眼，菜花蝴蝶淡黄衣。湖山何处不思归。
浣溪沙·忆碧山楼
作者：谈印梅
朝代：清

长记园林暑乍消。永颜同话薄凉宵。绿杨风度小横桥。花下阑干秋对酒，水边楼阁夜听箫。旧游回首碧山遥。
浣溪沙·忆龙井扫墓所见
作者：谈印梅
朝代：清

箬笠鬟遮映粉腮。竹篮腰束绝尘埃。小姑相伴采茶回。花气半萦岚翠里，露痕微湿笋衣鞋。见人和笑入堂来。
清平乐
作者：谈印梅
朝代：清

片帆初卷。风静波如练。日落楚天闻过雁。归客洞庭晚。松梢月映虚廊。旧游回首苍凉。花气虫声露井，灯光人影云窗。
满宫花
作者：谈印梅
朝代：清

寒意新添半臂。瘦影谁怜孤倚。偶成晓梦到辽西，却被黄莺惊起。妆罢翻嫌脂粉腻。娇怯不胜罗绮。断肠花对断肠人，又值断肠天气。
满庭芳·题荔村草堂图
作者：谈印梅
朝代：清

鹿◇幽居，龙瞑妙笔，苍然画里人家。溪山幽折，水木自清华。况有千头荔枝，粒粒实、结似丹砂。柴扉外，紫云深护，不数赤诚霞。比邻同小隐，荆篱枳圃，略带桑麻。记香分三百，风味偏佳。好助研朱滴露，诗脾沁、绝胜浮瓜。熏风里，摊书坐对，红映绛帷纱。
满江红·前题
作者：谈印梅
朝代：清

雾里凝眸，遥指点、青攒红簇。浑不识、匡山远近，庐山面目。峡口双龙波底吼，峰前五老云中矗。羡此间、风景异人间，康王谷。停游屐，溪桥熟。漾帆影，春江绿。爱莲花岭下，堪留信宿。王粲新添怀古句，步兵不作穷途哭。待船头、冷月向东升，吹黄竹。
点绛唇
作者：谈印梅
朝代：清

山雨初晴，沙头水涨人喧渡。隔溪烟树。点点明飞鹭。十载天涯，梦远湖南路。凭高处。乱峰无数。返照罗浮暮。
点绛唇
作者：谈印梅
朝代：清

惜别年年，游丝撩乱东风里。如憎如喜。微露聪明意。摺尽柔肠，隔水还凝睇。浑无计。灯前月底。没个商量地。
点绛唇
作者：谈印梅
朝代：清

点点杨花，东风乱搅离心碎。罗衣香腻。多少分襟泪。双燕归时，特地愁无际。空凝睇。绿芜春水，长共人千里。
点绛唇
作者：谈印梅
朝代：清

落日衔山，罗浮浓翠开馀景。隔林疏磬。渔火溪烟暝。望远怀人，漫把长阑凭。鸦栖定。板桥人静。月上高槐影。
点绛唇·寄江南信，口占
作者：谈印梅
朝代：清

云水迢迢，人行书怀千重意。个中心事，难托宾鸿寄。骨肉相关，情况应能会。常须记。有人萦系。只乞平安字。
点绛唇·寒夜感怀
作者：谈印梅
朝代：清

寂寞深闺，当窗月色凉如水。夜阑无睡。湿透重重泪。辗转匡床，只有兰釭对。闲庭内。虫鸣鹤唳。搅得心儿碎。
点绛唇·粉扑，答姊
作者：谈印梅
朝代：清

厌粉香浓，暖云带雪晶奁贮。玉腮著处。镜里花濛雾。五彩搏来，练出离愁谱。浑如许。千丝万缕。总只无头绪。
点绛唇·题铁峰妹回文诗
作者：谈印梅
朝代：清

纨扇回文，灵心巧把天衣剪。绝非针线。云锦成章璨。小字瑶笺，细读还如面。伊人远。碧空霞卷。烟树溪山晚。
点绛唇·题铁峰妹画麻姑
作者：谈印梅
朝代：清

水佩风鬟，挥毫人亦餐仙露。绡衣曳雾。貌出瑶池侣。一水盈盈，远似蓬莱路。披图处。迷津可渡。我欲乘槎去。
玉楼春
作者：谈印梅
朝代：清

画堂日日开秋宴。桂蕊堆枝香满院。传花半醉酒杯停，斗叶将阑人意倦。明河如练虫声远。月上珠帘和影卷。金风初紧翠鬟松，玉漏渐长银烛短。
百字令·题秋院填词图
作者：谈印梅
朝代：清
体裁：词

梧桐院静，把琼箫吹彻，声声流水。乐府新翻金缕曲，谁道唾壶敲碎。翠黛轻颦，烟鬟斜亸，犹是裙钗辈。高烧银烛，海棠花恐惊睡。何意飘入青云，银河倒泻，乱见天花坠。风透罗衣如纸薄，遮莫凝成红泪。树底啼莺，花梢弄月，非梦兼非醉。明朝窥镜，玉容添得憔悴。
秋蕊香
作者：谈印梅
朝代：清

偶把金筝调抚。如怨如悲如慕。曲中弹出鸳鸯谱。定惹周郎回顾。芳心更比莲心苦。怎分付。隔窗软语丁宁诉。帘外喜无鹦鹉。
绮罗香
作者：谈印梅
朝代：清

小扇挥萤，轻绡笼雾，犹记年时庭宇。风露阑干，坐听小楼人语。道此际、枕簟生凉，又谁信、西风残暑。料如今、对月临风，绿窗不似旧情愫。天涯知否倦旅，多少离愁往恨，红笺难诉。千里关山，梦绕白云乡树。奈秋来、雁带书遥，但落叶、打窗无数。正潇潇、思入烟波，夜江蓬背雨。
绮罗香·元宵遇雨寄姊
作者：谈印梅
朝代：清

客馆春迟，芳街泥滑，休问星桥火树。灯月良宵，偏是晚来风雨。想嫦娥、亦解持盈，不肯露、十分圆处。却宜人、剪烛幽窗，画檐点滴助清趣。更深还又微住。凝望朦胧，淡影凭栏无语。碧宇云寒，雁字远迷筝柱。料围炉、人在重帘，应念我、旅怀谁诉。正天涯、梦入梅花，共吟香雪句。
绮罗香·甲子上元前二夜对月寄姊
作者：谈印梅
朝代：清

碧宇云轻，琼窗露重，深巷漏停银箭。挑菜传柑，客里物华催换。尽他乡、火树星桥，总不入、离人心眼。况天涯、草草杯盘，良宵空负月如练。还想故园千里，今夜清辉，不怕水遥山远。照到梅花，应见倚栏人面。料年来、南浦情深，问谁共、西窗烛剪。想画堂、近日欢游，试灯箫鼓宴。
绮罗香·题缟仙女史小照
作者：谈印梅
朝代：清

碧宇澄秋，黄花浥露，天净月华如水。羽扇绡衣，分得翠蕉凉意。映清辉、香雾云鬟，恍吹下、瑶台环佩。最宜人、石几磁瓯，试茶闲领静中味。良宵佳景自赏，幽吟料应不减，鲍家才思。冰雪襟怀，悟澈广寒身世。谁写出、绝代丰神，恰伴取、一枝仙桂。好和它、金粟西风，芬芳传卷里。
菩萨蛮
作者：谈印梅
朝代：清

霞光敛尽山光暝。橹声歇处江声静。新月照菰蒲。渔灯时有无。背屏银烛短。帘外风如剪。离梦绕汀洲。有人欹枕愁。
菩萨蛮·舟次中塘，寄芳圃伯姑
作者：谈印梅
朝代：清

烟涛渺渺中塘路。海云黑处明飞鹭。何处石湾围。渔灯波上微。缄书心共远。别思随潮满。风雨在汀洲。有人凭槛愁。
解佩令·题女兄诗稿
作者：谈印梅
朝代：清

囊如锦绣，句成陔唾。喜闺中、入室升堂早。抱病呻吟，问愈得、风头多少。乞题词、幸垂梨枣。卿当独秀，我渐学步。叹年来、尽成腔调。偶和新吟，似貂尾、空贻人笑。学君苗、不如焚了。
误佳期
作者：谈印梅
朝代：清

别后车轮常转。死后蚕丝难断。千般懊恼万般娇，怜尔何曾惯。爱极转生憎。聚久何妨散。明知归信尚难凭，先把归程算。
谒金门
作者：谈印梅
朝代：清

书不至。百里远于千里。念否有人门日倚。望迷云共水。雨过月华如洗。照见数年心事。尝尽酸辛多少味。可能知此意。
谒金门
作者：谈印梅
朝代：清

秋已半。闷掩小门深院。望断碧云书不见。岭南无过雁。闲却绣床针线。袅尽玉炉香篆。归去枕屏山六扇。梦中家近远。
谒金门·舟次观饮岩
作者：谈印梅
朝代：清

帆半落。人在雨村云郭。依约孤山梅际泊。隔花呼睡鹤。闲忆水边高阁。风雨画檐铃索。碧树湾头栏一抹。晚烟晴漠漠。
貂裘换酒·与女兄夜话
作者：谈印梅
朝代：清

秋掩重门里。坐西窗、联床剪烛，良宵能几。去日匆匆苍狗幻，尝尽愁中滋味。恨四壁、埋忧无地。蓦念光威分手日，到那时、忆著归宁未。人一别，便千里。名山著述成何计。叹年来、东涂西抹，半供游戏。女伴过从元不少，眼底纷纷弱绮。算谁是、闺中知己。我有吟情抛未得，更怜卿、骨相都寒矣。一灯灺，浩歌起。
貂裘换酒·题“杨柳晚风深巷酒，桃花春水隔帘人”小影
作者：谈印梅
朝代：清

暖气饧箫透。乍披图、裁红晕碧，艳阳如绣。记得灞桥携手处，摇曳风前杨柳。千万绪、向谁分剖。楼上晚妆帘半捲，料个人、定为伤春瘦。人不见，漫回首。盈盈鸭绿空江皱。望参差、浓阴蘸影，小窗低覆。两岸夭桃红未了，已被云迷洞口。但隐约、轻罗衣袖。春色撩人无赖甚，向前村、且醉如淮酒。风景好，忍辜负。
迈陂塘·寄题汪孝廉、许王两孺人合传
作者：谈印梅
朝代：清

一星星、悼亡潘岳，诔词亲述斑管。文情一片相生处，写出两番悲惋。笺乍展。记几度、尊前曾识春风面。幽闲婉转。想秉德无愆，修身有法，堪补女宗传。韶华短，又是宫移羽换。胶弦续来还断。兰灾蕙劫清芬在，留得灵芽双畹。毫漫染。念瘴雨蛮烟，三载尘封研。天长水远。叹故里粉笺，西湖松柏，回首乱山晚。
迈陂塘·送女静仪偕婿归赣感赋
作者：谈印梅
朝代：清

望盈盈、绿波春水，依然向时来路。长途但恐多愁思，忍把羁怀述与。聊送汝。念以往难留，留亦终须去。推蓬延伫。叹满目云山，无穷烟草，乡井在何处。轻帆住，若见天涯旧侣。身心为报非故。病馀客久情形改，禁得又添离绪。闲院宇。任听雨听风，谁伴晨昏语。增人酸楚。只忆姊丁宁，牵衣宛转，绕膝小儿女。
迈陂塘·题对庐书屋图
作者：谈印梅
朝代：清

对匡庐、数椽矮屋，幽栖待抛簪组。林泉一幅倪迂笔，写出皋鱼风树。凭述取。道晚岁天涯，念切田园趣。东山杖履。怅箕尾神归，炉峰梦断，月冷读书处。平生志，手泽关心珍护。星星更题缣素。白云亲舍依稀在，指点屏风瀑布。红尘误。算水碧山青，面目长如故。那忘归去。念卷里烟霞，胸中丘壑，五柳旧门户。
迈陂塘·题罗绣云夫人听莺小影
作者：谈印梅
朝代：清

剪东风、一声声唤，兰闺逗起诗思。春衣团扇闲听处，帘捲半庭晴翠。栏独倚。爱软语绵蛮，呖呖新莺脆。幽怀谁会。正花点微波，鱼吹浅浪，影皱碧池水。沈吟久，应忆双柑旧事。阴阴柳边亭子。香罗小幕昵喃燕，输与珠喉流丽。丁宁记。算只有鹦哥，拾得三分慧。抛书情味。便红豆休弹，碧桃莫打，免得梦千里。
酹江月·题秋江罢钓图
作者：谈印梅
朝代：清

雨蓑烟笠，尽寄托、万里封侯怀抱。水阔沙平，但俯仰、天迥山高月小。射虎雄心，雕龙绝技，肯任烟波老。云帆风便，矶边终岂垂钓。应是慷慨投竿，拂衣仗剑，鸥梦闲红蓼。缓带轻裘，回首处、写幅秋江画稿。忠孝家风，文章世业，自是千秋少。沧浪一卷，旧游都付清啸。
金缕曲·“落花人独立，微雨燕双飞”小影
作者：谈印梅
朝代：清

花与人同瘦。记无聊、栖香弄影，芳心微逗。数点眉峰横远黛，早被东风吹皱。薄中了、恹恹病酒。已过踏青寒食节，问江南、双燕归来否。思往事，碑衔口。柔情曲曲肠回九。数不尽、寻消问息，几番辜负。一寸心头愁万斛，凭尔春浓如绣。干甚事、青袍淹透。深巷梨花门半掩，耐凄凉、小雨黄昏后。云路迥，但搔首。
金缕曲·代秋士师题榆楼感旧图
作者：谈印梅
朝代：清

为索长安米。竟无端、天南地北，长辞知己。今日单车迢上返，怕过山阳旧里。问落落、晨星馀几。身后琴书谁可托，道挺之、尚有儿能畿。始而恨，继而喜。天生君等原非易。竟凭他、死能不朽，生如不系。一管江花开五色，非杜非韩非李。惜如此、才埋地底。屈指生平交最久，剩今吾、雪上头颅矣。须早把，姓名理。
金缕曲·壬戌二月十九日，题碧梧姊癸丑岁画梅
作者：谈印梅
朝代：清

重检东风笔。记当年、晴窗呵冻，木香书室。三载羁人罗浮梦，谁问南枝消息。但泪眼、酸心频拭。悔把江城三弄引，竟匆匆、吹入阳关笛。回首处，今非昔。故园又近黄梅节。料愁多、画盆慵理，粉痕狼籍。客舍脆圆还荐酒，却忆晓寒妆额。怕憔悴、旧时颜色。若向孤山还放艇，念天涯、展卷遥相忆。思折取，寄离别。
金缕曲·检得亡姊遗诗，悲成此调
作者：谈印梅
朝代：清

偶把遗编读。觉凄清、风生满纸，哀音裂竹。貌比左芬年更少，况又才逾徐淑。肯久恋、红尘千斛。试问埋香何处好，料青山、也有修来福。泉路下，鬼应哭。朝朝暮暮相追逐。怎而今、云消雨散，形孤影独。后会自然来世有，谁道他生未卜。可邀我、同登仙箓。昨夜分明惊入梦，羡容颜、依旧温如玉。便携手，述心曲。
金缕曲·题秋士师寒窗灯影图
作者：谈印梅
朝代：清

自小伤孤露。对茕茕、窗沉黯碧，三雏一母。儿未成名亲已逝，怅望春晖易暮。尝不尽、生前劳苦。更痛松楸犹未植，问麦舟、高谊何人助。孤子恨，那堪数。春明凄绝招魂路。记穷嫠、麻衣如雪，同归故土。甑釜生尘风破壁，弱线支离门户。谁想到、鸟能返哺。此日山房灯影在，怅传经、人杳无由睹。头已白，空孺慕。
青玉案·乙丑九月十九日登粤秀山
作者：谈印梅
朝代：清

丹台石槛芙蓉顶。秋气爽、罗衣冷。别有幽怀谁共领。天涯风景，故园霜露，难遣登临兴。林峦三竺应槛并。回首烟霞旧游境。何处尘襟都洗净。青山眼界，白云身世，一片斜阳磬。
题水仙册子十二首 卜算子 其七 剖
作者：谈印梅
朝代：清

泉石出尘姿，气味如兰臭。不是陈思梦里神，合向东风剖。芳意倩谁传，应托拈毫手。忽忆伊人水一湄，信断花知否。
题水仙册子十二首 唐多令 其十 霜
作者：谈印梅
朝代：清

霜意满生绡。幽香点素毫。傲维摹、雪里芭蕉。欲与冰花传雅操，纵冷淡、自丰标。叶上薄难消。琼霏碧玉绦。好陪它、冻折梅梢。洛浦人游明月下，披鹤氅、更飘摇。
题水仙册子十二首 望江南 其一 孕
作者：谈印梅
朝代：清

魁春侣，偏殿万花开。翠叶凌寒先照水，冷香吹梦乍凝梅。知是茁灵胎。
题水仙册子十二首 望江南 其四 瘦
作者：谈印梅
朝代：清

亭亭态，檀口与冰肤。劲叶似书欧柳体，丰神如写洛川图。仙骨自清癯。
题水仙册子十二首 望江南 孕
作者：谈印梅
朝代：清

魁春侣，偏殿万花开。翠叶凌寒先照水，冷香吹梦乍凝梅。知是茁灵胎。苞坼琼英。叶披翠带，石濑沙汀。香比兰浓，容如菊淡，品似莲清。纤毫移得盈盈。早占断、东风画屏。竹秀梅苍，春寒日暖，雪小冰轻。薄薄春寒浅浅沙。一尘不染水为家。丰肌柔骨占清华。文谷正宜轻曳雾，精神应自饱餐霞。甘将瘦影让梅花。亭亭态，檀口与冰肤。劲叶似书欧柳体，丰神如写洛川图。仙骨自清癯。东风欲谱凌波梦，舒毫却嫌纤娜。炼玉为神，裁冰作骨，自是铅华都扫。谁留芳槁。想素影离披，烛高屏小。纸阁围寒，暖香应共墨香绕。乡园曾记妆点，古瓶梅映处，帘护清晓。浅水涵沙，方盆叠石，聚得春光多少。孑怀渺渺。正极目天涯，无边烟草。一曲湘灵，晚山青未了。柔毫淡墨轻描，传来脉脉江妃意。沙欹石压，根盘苞褪，半开琼蕊。未展芭蕉，将舒莲叶，同伊幽致。看横斜侧影，芬芳含蕴，浑不羡、湘兰佩。漫咏蒹葭旧句，欲通辞、盈盈隔水。画帘风静，研屏日暖，正萦茶味。梦入烟波，心澄冰雪，有谁堪比。似佳人翠袖，天寒修竹，悄无言倚。泉石出尘姿，气味如兰臭。不是陈思梦里神，合向东风剖。芳意倩谁传，应托拈毫手。忽忆伊人水一湄，信断花知否。风势纷披，瑶琴谁鼓成连操。笔情飘渺。似泛神仙棹。环佩珊珊，别有凌虚貌。春寒峭。清冰浅照。一幅飞琼稿。烟锁浓香，叶低花亸经微雨。湘妃无语。洒泪临沙渚。门掩春寒，翻却梨花句。清如许。玉盘擎处。雅胜铜仙露。霜意满生绡。幽香点素毫。傲维摹、雪里芭蕉。欲与冰花传雅操，纵冷淡、自丰标。叶上薄难消。琼霏碧玉绦。好陪它、冻折梅梢。洛浦人游明月下，披鹤氅、更飘摇。几番薄染浓句，幽姿写到阑珊矣。神情仿佛，潇湘哀怨，江潭憔悴。欲敛先垂，将枯更卷，低徊棐几。怯凌波微步，亭亭玉瘦，有还似、人扶醉。真色生香如此，肯和它、随风桃李。仙人标格，怕黏尘土，但依泉水。扇冷秋纨，毫空梦彩，渐消芳意。恰冰魂一缕，招来纸上，别馀风味。甚纷纷、繁花乱叶，重开生面如许。巢湖貌出群仙会，水佩风裳无数。相映处。看两两三三，似共盈盈语。冯夷起舞。想桂楫云旌，水天空阔，飘渺翠澜句。迎伸曲。待唤词人重赋。江乡几回凝伫。柳堤花巷春波远，休问古祠高树。问艺圃。但竹菊梅兰，自昔联芳侣。伊谁毫素。把石势沙痕，风形雨态，别写岁寒谱。
题水仙册子十二首 柳梢青 其二 放
作者：谈印梅
朝代：清

苞坼琼英。叶披翠带，石濑沙汀。香比兰浓，容如菊淡，品似莲清。纤毫移得盈盈。早占断、东风画屏。竹秀梅苍，春寒日暖，雪小冰轻。
题水仙册子十二首 水龙吟 其六 卷
作者：谈印梅
朝代：清

柔毫淡墨轻描，传来脉脉江妃意。沙欹石压，根盘苞褪，半开琼蕊。未展芭蕉，将舒莲叶，同伊幽致。看横斜侧影，芬芳含蕴，浑不羡、湘兰佩。漫咏蒹葭旧句，欲通辞、盈盈隔水。画帘风静，研屏日暖，正萦茶味。梦入烟波，心澄冰雪，有谁堪比。似佳人翠袖，天寒修竹，悄无言倚。
题水仙册子十二首 水龙吟 其十一 残
作者：谈印梅
朝代：清

几番薄染浓句，幽姿写到阑珊矣。神情仿佛，潇湘哀怨，江潭憔悴。欲敛先垂，将枯更卷，低徊棐几。怯凌波微步，亭亭玉瘦，有还似、人扶醉。真色生香如此，肯和它、随风桃李。仙人标格，怕黏尘土，但依泉水。扇冷秋纨，毫空梦彩，渐消芳意。恰冰魂一缕，招来纸上，别馀风味。
题水仙册子十二首 浣溪沙 其三 肥
作者：谈印梅
朝代：清

薄薄春寒浅浅沙。一尘不染水为家。丰肌柔骨占清华。文谷正宜轻曳雾，精神应自饱餐霞。甘将瘦影让梅花。
题水仙册子十二首 点绛唇 其九 雨
作者：谈印梅
朝代：清
体裁：词

烟锁浓香，叶低花亸经微雨。湘妃无语。洒泪临沙渚。门掩春寒，翻却梨花句。清如许。玉盘擎处。雅胜铜仙露。
题水仙册子十二首 点绛唇 其八 风
作者：谈印梅
朝代：清

风势纷披，瑶琴谁鼓成连操。笔情飘渺。似泛神仙棹。环佩珊珊，别有凌虚貌。春寒峭。清冰浅照。一幅飞琼稿。
题水仙册子十二首 迈陂塘 其十二 丛
作者：谈印梅
朝代：清

甚纷纷、繁花乱叶，重开生面如许。巢湖貌出群仙会，水佩风裳无数。相映处。看两两三三，似共盈盈语。冯夷起舞。想桂楫云旌，水天空阔，飘渺翠澜句。迎伸曲。待唤词人重赋。江乡几回凝伫。柳堤花巷春波远，休问古祠高树。问艺圃。但竹菊梅兰，自昔联芳侣。伊谁毫素。把石势沙痕，风形雨态，别写岁寒谱。
题水仙册子十二首 齐天乐 其五 矮
作者：谈印梅
朝代：清

东风欲谱凌波梦，舒毫却嫌纤娜。炼玉为神，裁冰作骨，自是铅华都扫。谁留芳槁。想素影离披，烛高屏小。纸阁围寒，暖香应共墨香绕。乡园曾记妆点，古瓶梅映处，帘护清晓。浅水涵沙，方盆叠石，聚得春光多少。孑怀渺渺。正极目天涯，无边烟草。一曲湘灵，晚山青未了。
鹊桥仙
作者：谈印梅
朝代：清

锦字偷裁，青鸾渐杳，语尽情偏难尽。为伊憔悴寄伊看，还只怕、伊人未信。歌喉细喘，金钗欲坠，几日云鬟懒整。一分春色二分愁，更添了、三分酒病。
鹧鸪天·寄鹇、鹄两妹
作者：谈印梅
朝代：清

两两红闺理绣针。绿窗香篆画帘深。眼前花鸟描成谱，耳底松风写入琴。人远近，信浮沉。天涯踪迹故园心。五更归梦三秋恨，付与寒虫一夜吟。
齐天乐
作者：谈印梅
朝代：清

殊方爆竹催佳节，良宵恰当三五。火树花明，星桥彩焕，深巷时闻箫鼓。冰蟾又吐。笑客里年年，总成轻度。此际乡园，有人对景正凝伫。梅梢消息已透，巡檐和雪探，知惹离绪。元夜风光，中天月色，应忆关山几处。天涯羁旅。乍试罢宜春，旋裁尺素。凭仗春波，便鳞传吉语。
齐天乐
作者：谈印梅
朝代：清

高人久抱烟霞癖，山边愿营茅屋。好手摹成，闲情绘出，空有新诗盈幅。幽栖早卜。算锄月披云，十分清福。与世长辞，寓形何必恋尘俗。重重岚翠欲活。更低垂井槛，浓荫花竹。偕隐何人，速来有客，耕罢还须勤读。名场懒逐，便料理移家，载赓薖轴。莫负鸥盟，隔溪春水绿。
齐天乐·丁卯上元寄姊
作者：谈印梅
朝代：清

上元灯火千门夜，殊方又还轻度。帖写宜春，歌裁如意，聊遣新年情绪。高堂宴处，记银烛金炉，瑞烟成雾。斗叶催花，漏分犹试太平鼓。乡园重值此节，别来多少事，三径非故。旧日帘栊，今宵月色，知映何人眉妩。天涯荆树。料忆远凭栏，几回凝伫。为报平安，好风传尺素。
齐天乐·女兄自临平至武林，拟泛西湖，雨阻不果，谱词志怅，遂和其韵
作者：谈印梅
朝代：清

片帆才到西泠路，无端湿云低扫。雨带龙腥，风行鹢退，却被角张相扰。山灵应笑。叹薄命生成，冶游难料。碎墨零笺，扣舷打个断魂稿。游踪休恨草草。待小红历乱，沙棠重到。姊妹花娇，湖山境靓，任我坐吟行啸。前缘未了。也留得天涯，雪泥鸿爪。只恐登临，六桥秋又老。
齐天乐·芙蓉，赠仁斋夫人
作者：谈印梅
朝代：清

西风一夜传芳信，芙蓉院中开遍。翠荫风摇，珠帘画卷，掩映画楼人面。日烘霜染。对镜里秾华，粉轻朱浅。如此秋容，倩谁收入写生管。匡床应念病客，经旬犹未识，愁思难遣。遥想清标，自吟楚赋，聊把羁怀寄远。蓼汀枫岸。记临水亭亭，系舟曾见。影照斜阳，暮潮江上晚。
齐天乐·落荷花寄碧梧姊
作者：谈印梅
朝代：清

天涯又是清秋节，莲衣乍凋轻粉。待雁书成，采香人远，逗起一襟离恨。擘笺分韵。怕旧日吟怀，别来销尽。月晓风清，练塘烟景有谁问。乡园犹记往事，田田钱样小，初荐樱笋。帘影筛凉，簟纹回润，风色先传雨信。流光箭紧。念客里看花，几番红褪，归去江南，梦中无远近。
齐天乐·见萤火寄碧梧姊
作者：谈印梅
朝代：清

纤云捲尽星河淡，疏萤乍飞幽径。树杪筛风，萝梢挂月，山气经秋先冷。流光不定。看点点吹来，槐烟破暝。十载离乡，旧游回首漫重省。新凉初散馀暑，瑶阶曾见处，梧坠金井。罗扇轻挥，珠帘巧入，浴后画栏同凭。添辉弄影。想静映琴书，自生吟兴。此夕天涯，照人清漏永。
屋漏
作者：谈经正
朝代：清

茅堂亦已朽，霪雨更相延。菌耳生颓栋，苔衣上古椽。移床如避地，欹枕自窥天。陋巷栖迟日，萧条恐未然。
饮酒作
作者：谈经正
朝代：清

平生兴在酒，往往欢相持。所遇辄成醉，劝酬两不辞。划然天地开，六合照心脾。荣辱共誉毁，纷纷久所遗。古人亦已死，来者知为谁。悠悠万古心，峥嵘并须眉。
自题居所联
作者：谈羽仪
朝代：清
体裁：联

闭户自知精力减；贮书还望子孙贤。
广陵
作者：谈迁
朝代：清
体裁：七言律诗

南朝旧事一芜城，故国飘零百感生。柳影天涯随去辇，杨花江上变浮萍。远山依旧横新黛，断岸还看散冷萤。今日广陵思往事，十年前亦号承平。
徐旷侯先辈北上
作者：谈迁
朝代：清
体裁：古风

雁陈寒，马蹄苦，长安梨花半飞舞。帝京空有黄金台，平津东阁何时开。绿杨依旧江南路，秣陵草色袍如故。春风吹送木兰舟，秋色犹怜桃叶渡。疏髯短鬓不解愁，黑貂时欲换羊裘。会将对策董内史，博取乘车马少游。
挽钱塞庵相国
作者：谈迁
朝代：清

首胪元辅浙人三，接踵于公更出蓝。敢谓裴休通梵夹，谁知宋玉吊江潭。仕涂终始归邙北，皇路参差出昴南。太息人间徒扼腕，早留放下一茅庵。南园北渚任春风，芳草凄其怨落红。骨肉断肠俱意外，江湖触目遍愁中。韦编晚绝方诠《易》，《南史》初成既表忠。欲洒羊昙无限泪，西州非复旧时同。
挽钱塞庵相国·其一
作者：谈迁
朝代：清
体裁：七言律诗

首胪元辅浙人三，接踵于公更出蓝。敢谓裴休通梵夹，谁知宋玉吊江潭。仕涂终始归邙北，皇路参差出昴南。太息人间徒扼腕，早留放下一茅庵。
挽钱塞庵相国·其二
作者：谈迁
朝代：清
体裁：七言律诗

南园北渚任春风，芳草凄其怨落红。骨肉断肠俱意外，江湖触目遍愁中。韦编晚绝方诠《易》，《南史》初成既表忠。欲洒羊昙无限泪，西州非复旧时同。
渡江
作者：谈迁
朝代：清
体裁：七言律诗

大江骇浪限东南，当日降帆有旧惭。击楫空闻多慷慨，投戈毕竟为沉酣。龙天浩劫馀孤塔，海岳书生别旧庵。闻道佛狸曾驻马，岂因佳味有黄柑？
渡江·大江骇浪限
作者：谈迁
朝代：清

大江骇浪限东南，当日降帆有旧惭。击揖空闻多慷慨，投戈毕竟为沉酣。龙天浩劫馀弧塔，海岳书生别旧庵。闻道佛狸曾驻马，岂因佳味有黄柑？
里妇陈氏微甚守志不嫁为录之
作者：谈迁
朝代：清
体裁：七言律诗

鸠声春雨雁声霜，十亩青苗五亩桑。血泪不啼残后镜，寒砧惟捣嫁时裳。宵光辞绩潜相谢，苛政催租黯自伤。辛苦田家锄笠在，孤儿他日便农装。
青县
作者：谈迁
朝代：清
体裁：五言律诗

蔀屋炊烟少，伤心客里过。河鱼方大上，猛虎不堪苛。天地诚刍狗，民生足蟹螺。道旁柳且尽，欲折意如何。
题徐道力壁上墨梅
作者：谈迁
朝代：清
体裁：古风

狞龙蜿蜒几千尺，下挟风雷喷四壁。天公激怒醒长梦，左耳割入华阳洞。怨血流腥涌墨云，枯鳞脱尽三江冻。苍髯笔笔皴莓苔，寒冰尽裂横飞来。长风万里吹不落，羌笛关山易萧索。
山海关道中
作者：谢䑳
朝代：清

驱马走边州，苍茫万里秋。高山横塞出，巨海抱天流。风卷黄沙怒，霜飞白日愁。辽歌听未断，角吹起关楼。
浦丈情田垂示忆昔长句次韵以广其意
作者：谢䑳
朝代：清

岩客曾传几卷诗，仙人遗迹无须疑。我亦飘然携一剑，足踏浮云任所之。忽见青山垂叠起，仙乡寻得方忻喜。山鸟山花多有情，影落山溪荡春水。又被天风吹我游，浮空万里同虚舟。为爱华胥云五色，拨云落向红尘留。行歌偶得走盘珠，音响何如于蔿于。贤人之言亦圆美，离离光彩生金枢。独羡先生求绝境，心随月上中峰顶。阔宕胸怀似太湖，汪洋三万六千顷。上下茫茫数千载，若个骚人为主宰。气涌黄河天际来，飞送云帆过沧海。有时剖玉登昆冈，餐霞吸露分阴阳。团结精神蕴奇妙，中情外貌俱堂堂。手集蓉裳弃轩盖，嚣埃脱尽神冲泰。江表间居岁月多，常从南郭论天籁。现出神通非一臂，夺取天工真不易。刻镂陶埏得自然，卷舒离合凭元气。变化图南今古少，井月光微瓮天小。读公议论见根源，岂必无言能悟道。当前一柱擎南天，日与万象争鲜妍。不向丹炉看九转，逍遥还作诗中仙。
挽张百熙联
作者：谢事瑾
朝代：清
体裁：联

才望是贾长沙一流，通籍四十年，谟猷树立，不愧王志荩臣，止当时学界功亏，可为痛哭、可为太息；政声在张京兆旧治，近畿五百里，恺泽蓲敷，足称古之遗爱，况今日议堂谥定，其生也荣、其死也哀。
忆母
作者：谢佩珊
朝代：清

钗裙犹未改，作妇岂忘箴。勉遂阿姑意，恐劳慈母心。晨昏知礼拙，教养念恩深。谁谓归宁好，翻教泪满襟。
张巡庙联
作者：谢元淮
朝代：清
体裁：联

抗节济时艰，论当年守御声威，实先郭汾阳、李临淮，功存庙社；显忠关世教，考兹土烝尝旧典，当与伍子胥、陈武烈，气壮湖山。
水仙王庙联
作者：谢元淮
朝代：清
体裁：联

牧民资保障，自公至始筑城垣，捍患御灾，当首数蓉湖名宦；守土展明禋，况我来忝同籍里，报功崇德，只心仪枌社先贤。
水仙王庙联
作者：谢元淮
朝代：清
体裁：联

遗爱成神，比诸南国甘棠，苹藻洁蠲民罔替；降康祈福，荐以西湖秋菊，梓桑恭敬我尤宜。
留别吴醒樵
作者：谢元淮
朝代：清

频年踪迹囿尘埃，块磊难消浊酒杯。白首渐怜词客老，青山同哭故人来。云烟屡幻身犹梗，霜雪重经念已灰。遥指楚江天外远，风波如此片帆开。
登大伊山望海慨然有作
作者：谢元淮
朝代：清

童男帅女觅蓬壶，却笑秦皇作计粗。采药楼船何日返，登山筇屐此时俱。江河入海涵清浊，齐鲁连云望有无。谁信凫夷来地底，一挥长剑扫天吴。
舟过青溪县遇涨泊大王滩上
作者：谢元淮
朝代：清

峰影压船重，鼓棹发青溪。水浊知江涨，波涌散凫鹥。山中夜雨足，高浪与山齐。浮舟入天汉，斗觉前峰低。横流竞东注，倒泻何时西。平生惯江海，见此重惨凄。空有舟楫在，滔滔归路迷。仰愧飞鸟翔，俯愁断猿啼。悬崖阻僰岸，万仞何由跻。
陶澍祠联
作者：谢元淮
朝代：清
体裁：联

改鹾法，近悦远来，试观淮浦连年，浩浩穰穰，岂惟追齐相夷吾，府海功施称再造；荐飶馨，春祈秋报，况对郁洲胜境，熙熙皞皞，真可继晋贤靖节，名山祀典配三元。
集句联
作者：谢元淮
朝代：清
体裁：联

与古为新，载瞻星气；其曰可读，如写阳春。
集句联
作者：谢元淮
朝代：清
体裁：联

举头望明月；荡胸生层云。
集句联
作者：谢元淮
朝代：清
体裁：联

井灶有余处；林园无俗情。
集句联
作者：谢元淮
朝代：清
体裁：联

妙机其微，是有真宰；远引莫至，忽逢幽人。
集句联
作者：谢元淮
朝代：清
体裁：联

娟娟群松，上有飞瀑；萧萧落叶，人闻清钟。
集句联
作者：谢元淮
朝代：清
体裁：联

家酝满瓶书满架；山花如绣草如茵。
集句联
作者：谢元淮
朝代：清
体裁：联

挥兹一觞，未知明日事；远之八表，正赖古人书。
集句联
作者：谢元淮
朝代：清
体裁：联

枫叶荻花秋瑟瑟；浴凫飞鹭晚悠悠。
集句联
作者：谢元淮
朝代：清
体裁：联

碧苔芳晖，如有佳语；绿杉野屋，良殚美襟。
集句联
作者：谢元淮
朝代：清
体裁：联

神化攸同，控物自富；性情所至，著手成春。
集句联
作者：谢元淮
朝代：清
体裁：联

精义测神奥，清机发妙理；远想出宏域，高步超常伦。
集句联
作者：谢元淮
朝代：清
体裁：联

红杏在林，幽鸟相逐；碧桃满树，清露未晞。
集句联
作者：谢元淮
朝代：清
体裁：联

芝洞秋房，檀林春乳；桂深冬燠，松疏夏寒。
集句联
作者：谢元淮
朝代：清
体裁：联

蓄素守中，所思不远；返虚入浑，其声愈希。
集句联
作者：谢元淮
朝代：清
体裁：联

蝶衔花蕊蜂衔粉；犀辟尘埃玉辟寒。
集句联
作者：谢元淮
朝代：清
体裁：联

讴吟坰野，金石云陛；栋梁文囿，冠冕词林。
集句联
作者：谢元淮
朝代：清
体裁：联

隔溪渔舟，幽鸟相逐；乱山乔木，奇花初胎。
半山寺联
作者：谢元福
朝代：清
体裁：联

墩本吾家，胜迹从来称太傅；宅由我造，半山莫更让荆公。
挽曾纪泽联
作者：谢元福
朝代：清
体裁：联

伏波横河旧扬威，绝域归来，霁月曾今瞻蓟北；干国栋家常系望，慈云盼断，福星余照满江南。
由桐歧迁城作
作者：谢元起
朝代：清

卜宅傍虹桥，春光上柳条。买山邻有道，近市喜无嚣。子弟堪炫涌，僮奴便采樵。桐溪祠墓在，来往未为遥。
北京谢枋得祠堂联
作者：谢光绮
朝代：清
体裁：联

惊鹤摩空，抵几掀髯豪一世；翔鸾在道，泣碑掷米艳千秋。
桂林双忠祠联
作者：谢光绮
朝代：清
体裁：联

净宇荐孤忠，文士诗僧同百世；名山彰大节，人师德友共千秋。
池馆水亭联
作者：谢光绮
朝代：清
体裁：联

鱼鸟自亲人，柳眼恰舒春涨日；雪霜漫欺客，松心常保岁寒时。
零陵至祁阳道中
作者：谢光绮
朝代：清

湘江清见底，尽日好风吹。水派看三合，山形望九疑。小诗题石壁，大字拓崖碑。不分浯溪胜，舂陵独有之。
题平乐联
作者：谢光绮
朝代：清
体裁：联

边郡旧趋庭，此地舟航曾数问；中枢新话别，他乡山水又重看。
咏史
作者：谢兰生
朝代：清
体裁：古风

我生三十年，曾读汉魏史。我读汉魏史，仰止习凿齿。谓魏为正统，蜀乃以寇视。茫茫数百载，谁复能议此。赖公发聋聩，大声震里耳。独帝汉昭烈，分别冠与履。天道以不丧，人心以不死。煌煌良史才，下启紫阳子。
四柳树纳凉
作者：谢兰生
朝代：清

人心屈平旦，清气纳灵府。一夜澄其源，百毒不敢侮。长日困炎蒸，午夜息熏煮。专心盼黎明，终宵不徂暑。初阳露血殷，高岸束墙堵。大鱼入敝笱，那得不跋扈。稍喜三汊河，未离四柳树。展席随阴凉，瞬息徒三五。其上枝叶疏，穿林漏飞炬。其下蝼蚁攒，剥肤先噬股。欲静反扰攘，自辰逮中午。蕴隆叹虫虫，无计与之拒。玉池傥生肥，甘露自咽吐。养其元冥根，庶俾热肠愈。
夜过黄茅峡宿峡口不寐
作者：谢兰生
朝代：清

干篙拄滩行，十拄不失一。人顽讵如石，悍斗乃竟日。船回沙嘴平，水转峡角出。黑暗支祁潭，深阻老蛟窟。余力且支撑，触险肆奔突。熊熊望赤虬，远映路未失。谁敢然温犀，照耀到水骨。荒洲暂停桡，风大水潏沕。蹲夷拥孤裘，寒减心更栗。嗟哉掺舟人，尔劳我弗逸。尔劳暂安眠，我劳何时毕。
度庾岭
作者：谢兰生
朝代：清

雄藩临楚甸，绝塞本秦关。地古人留姓，衢通国不蛮。赪肩于役苦，挂角老僧间。百匝幽篁里，茅亭憩一间。半岭分寒燠，千夫异语言。人将山互市，天假石为门。细路云头转，危梯日脚翻。薄寒风出窦，声挟万松喧。
度庾岭·其一
作者：谢兰生
朝代：清

雄藩临楚甸，绝塞本秦关。地古人留姓，衢通国不蛮。赪肩于役苦，挂角老僧间。百匝幽篁里，茅亭憩一间。
度庾岭·其二
作者：谢兰生
朝代：清

半岭分寒燠，千夫异语言。人将山互市，天假石为门。细路云头转，危梯日脚翻。薄寒风出窦，声挟万松喧。